**יחידת דיני המלחמה בחומש דברים - פרשנות ומקורות נוספים**

|  |  |  |  |
| --- | --- | --- | --- |
| **מקור** | **נושא** | **3 יח"ל+5 יח"ל**  | **תוספת 5 יח"ל** |
|  | **מלחמת מצווה** | התלמידים יכירו את המושגים "מלחמת מצוה", "מלחמת רשות", את סוגי מלחמת מצווה ואת מקורותיהם בחומש דברים (ללא המקור מויקרא י"ט).  | עיון בתנ"ך (המקורות הנוספים ילמדו ברמת בקיאות בלבד).  |
| **כ',** **א' -ד** | **איסור יראה במלחמה****("לא תירא מהם")** | רש"י ג,"שמע ישראל", "אל ירך לבבכם"רש"י דרמב"ם, הלכות מלכים ומלחמות, פרק ז', הלכות י"ז-כ' | רש"י ג' "על אויבכם"דהי"ב כח |
| **כ',****א'-ט'** | **יציאה למלחמת רשות****(החוזרים מעורכי המלחמה)** | ספורנו א'רמב"ן א'רש"י ב' "וניגש הכהן"רש"י ח "ויספו השוטרים"רש"י ה', ו'רמב"ן ד- ה' "וציוה על השלושה..."רש"י ח' (שתי דעות)רש"י ט' | רמב"ן ד' (עד "המיחלים לחסדו")רמב"ן ט'הסבר נוסף לשחרור 3 החוזרים (מלבד רש"י ורמב"ן, לא דווקא מתוך הדעות שהובאו ביחידה) |
| **כ',** **י'-י"ח** | **הקריאה לשלום במלחמה** | רמב"ן י'- דעת רש"י ודעת הרמב"ן. יישום בדברים ב' וביהושע ט'.  |  |
| **כ',****י"ט-כ'** | **השחתת עצים במצור** | רמב"ן י"ט, פשט ורבותינורש"י וראב"ע ל"כי האדם עץ השדה"רש"י כ "עד רדתה"  | היישום ההלכתי של "עד רדתה" |
| **כ"א, א'-ט'** | **עגלה ערופה** | תילמד במסגרת יחידה 3 |  |
| **כ"א,** **י'-י"ד** | **אשת יפת תואר** | רמב"ן על מטרת האבילות- לפחות הסבר אחד לאבילות | רמב"ן- מהי המצווה. רמב"ן על מטרת האבילות, ובו הדיעות השונות  |
| **כ"ג,** **י'-י"ד** | **שמירת המחנה** | רש"י י"א, י"ג, י"ד | רמב"ן י' |
| **כ"ד,** **ה'** | **"נקי יהיה לביתו"** | רס"ג: "נקי"-פנוירש"י לפסוק ה' |  |
| **כ"ה,****יז-יט** | **מלחמת עמלק** | רקע מהפשט להופעת עמלק – במיוחד ספר שמותרמב"ן יזפסיקתא דרב כהנא פיסקא ג, זכורמלבים כה, יזחזקוני ד"ה "ולא ירא אלוקים"  |  |

**המאמר "פרקי המלחמה בחומש דברים, סדרם ומגמתם", מאת הרב אלחנן סמט: (התפרסם באינטרנט באתר "דעת").** אינך נדרש לקרוא את המאמר. אלא עליך להכיר את הטענה העיקרית במאמר, ולדעת להדגים אותה בכל אחת ממצות המלחמה.

**מקראה:**

חומר לימודי המסומן עם **⭘** - הוא ל-5 יחידות בלבד

חומר לימודי המסומן עם **⌧** - הוא אינו כלול בחומר החובה, והינו בגדר העמקה.

יחידה: דיני מלחמה

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **מבוא לדיני מלחמה** | **מלחמת מצווה** **מלחמת עמלק** | **איסור יראה במלחמה** | **הכנות היציאה למלחמת רשות** | **הקריאה לשלום במלחמה** | **איסור השחתת עצים במלחמה** | **אשת יפת תואר** | **שמירת המחנה** | **נקי יהיה לביתו** |

מבוא לדיני מלחמה

"כִּי-תֵצֵא לַמִּלְחָמָה עַל-אֹיְבֶךָ..." (דברים כ, א). ערב הכניסה לארץ, לקראת מלחמות הכיבוש הקרובות, **מתחדשות** בחומש דברים מצוות המלחמה והצבא. מחד - הציווי להילחם את מלחמת ה', לגאול את ארץ ישראל מיד זר ולמגר את העבודה הזרה, מאידך - מצוות המגדירות את מוסר המלחמה הראוי בצבא ה'. ביחידה זו נעסוק בנושאים הבאים:

א. נעיין ונעמיק בכל מצווה בנפרד, נלמד את פרטי הדינים של כל מצווה ובביטוייה בחומש דברים.

ב. נעיין בסדרת המצוות הנוגעות לאופן היציאה למלחמה, מתוך כוונה למצוא את החוט הקושר ביניהן שמציע תשתית - ערכית מוסרית לרצף המצוות בחומש.

שתי מטרות לדיני מלחמה בתורה

דיני מלחמה בספר דברים כוללים מצוות רבות ודינים רבים. תוך כדי הלימוד של המצוות השונות ננסה להבין לא רק את פרטי ההלכות אלא גם נעסוק בשאלה העקרונית, מה מטרת העל של התורה במצוות אלו? ומה הן העקרונות שמנחים את המצוות ואת פרטי ההלכות של "דיני מלחמה". **מאמרו של הרב אלחנן סמט "דיני המלחמה בספר דברים: סדרם ומגמתם"** הנמצא באינטרנט באתר "דעת" (מאמר שהנכם נדרשים להכיר את טענתו העיקרית) עוסק בדיוק בשאלה הזו. המאמר מציג שתי מטרות שבאות לידי יישום בדיני המלחמה השונים. וכבר בפתח המאמר הרב סמט מציג את שתי המטרות, וכך הוא כותב:

הרב אלחנן סמט, מאמר: דיני המלחמה בספר דברים: סדרם ומגמתם

מטרתה היסודית של המלחמה היא כמובן לנצח את האויב, ומערכת חוקי מלחמה ודאי אמורה לסייע למימושה של מטרה זו. אך מאידך זקוקה המלחמה, מפני אופייה המהותי והפוטנציאל המסוכן הטמון בה והמתואר לעיל, להגבלות ולריסון בתחומים שונים, ומערכת חוקי המלחמה מיועדת ודאי גם להשגת מטרות אלה.

למעשה את שתי המטרות הללו ניתן כבר למצוא בפירושו של הרמב"ן על התורה אלא שהדברים נאמרים שם בלשון קצת שונה, ואלו הם שני העקרונות:

א. אחד הציוויים הכתובים בפרשיות העוסקות בדיני מלחמה הוא: "וּפָקְדוּ שָׂרֵי צְבָאוֹת בְּרֹאשׁ הָעָם**"** (דברים כ, ט) לפי הפשט, הציווי הוא שיש חובה למנות לצבא מפקדים. לכאורה קשה מדוע התורה מצווה כן, הרי ה' הולך לפניהם בראש המחנה ונלחם להם. הרמב"ן עונה על כך, ובתשובתו הוא כותב את אחד העקרונות שמנחים כמה מדיני המלחמה הכתובים בתורה:

רמב"ן דברים כ, ט

וצוה "וּפָקְדוּ שָׂרֵי צְבָאוֹת בְּרֹאשׁ הָעָם" - כי התורה תצוה **בדרך הארץ** (לעומת זאת) תעשה הנסים עם יראיו בהסתר (בצורה שאינה חורגת מכללי הטבע). **ואין החפץ לפניו (לפני ה') לשנות טבעו של עולם**, זולתי (חוץ מ) כאשר אין שם דרך בהצלה אחרת, או להודיע שמו לצריו לעתים, כאשר היה בקריעת ים סוף וכיוצא בו.

ב. ציווי נוסף שכתוב בפרשיות העוסקות בדיני מלחמה הוא: "כִּי תֵצֵא מַחֲנֶה עַל אֹיְבֶיךָ וְנִשְׁמַרְתָּ מִכֹּל דָּבָר רָע" (דברים כג, י). לכאורה קשה מדוע התורה מצווה כן, וכי בחיים הרגילים לא צריך להישמר מלעשות "דבר רע". על כך עונה הרמב"ן, ובתשובתו הוא כותב את מטרה נוספת שמנחה כמה מדיני המלחמה הכתובים בתורה:

רמב"ן דברים כג, י

"כִּי תֵצֵא מַחֲנֶה עַל אֹיְבֶיךָ וְנִשְׁמַרְתָּ מִכֹּל דָּבָר רָע" - והנכון בעיני בענין המצוה הזאת, כי הכתוב יזהיר בעת אשר החטא מצוי בו. **והידוע במנהגי המחנות היוצאות למלחמה, כי יאכלו כל תועבה, יגזלו ויחמסו ולא יתבוששו אפילו בניאוף וכל נבלה**, **הישר בבני אדם בטבעו יתלבש אכזריות וחמה כצאת מחנה על אויב.** ועל כן הזהיר בו הכתוב, ונשמרת מכל דבר רע.

1. סכם בלשונך את שתי המטרות שמנחות את דיני המלחמה בתורה.

|  |
| --- |
| **במהלך הלימוד שלנו, ננסה לבחון כיצד מיושמות מטרות אלו בדיני המלחמה.** |

יחידה: דיני מלחמה

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **מבוא לדיני מלחמה** | **מלחמת מצווה** **ומלחמת עמלק** | **איסור יראה במלחמה** | **הכנות היציאה למלחמת רשות** | **הקריאה לשלום במלחמה** | **איסור השחתת עצים במלחמה** | **אשת יפת תואר** | **שמירת המחנה** | **נקי יהיה לביתו** |

מלחמת מצווה ומלחמת רשות

רמב"ם הלכות מלכים פרק ה

אי זו היא **מלחמת מצוה**? זו מלחמת שבעה עממים, ומלחמת עמלק, ועזרת ישראל מיד צר שבא עליהם.

ואחר כך נלחם (המלך) **במלחמת הרשות**, והיא המלחמה שנלחם עם שאר העמים, כדי להרחיב גבול ישראל ולהרבות בגדולתו ושמעו.

1. הגדר מהי מלחמת מצווה ומהי מלחמת רשות?
2. הרמב"ם מונה שלוש אפשרויות למלחמת מצווה. מהן המקורות בתורה לכל סוג של מלחמה שהרמב"ם פירט כמלחמת מצווה? עיין בדברים ז, א-ב; דברים כ, יז; דברים כה, יז-יט, ויקרא יט, טז, וצטט בטבלה שלפניך את הפסוקים המתאימים לכל סוג:

|  |  |  |
| --- | --- | --- |
| **א. מלחמת שבעת עממים** | **ב. מלחמת עמלק** | **ג. עזרת ישראל מיד צר שבא עליהם** |
|  |  |  |

מבין שלשות האפשרויות של מלחמת מצווה נוהגת כיום רק האפשרות השלישית. לצערנו אנו עדיין במצב בו אנו חוששים לחיינו וכל מלחמה היא מלחמת מצווה של **להציל ישראל מיד צר,** אשר על כן נרחיב מעט בנושא זה.

מלחמת מצווה - להציל ישראל מיד צר

* + הרב שלמה גורן, צבא ומלחמה לאור ההלכה, מחניים צז (פורסם גם באתר "דעת")

עזרת ישראל מצד צר שבא עליהם - אם כי אין סוג מלחמה זה מפורש בתורה ה**וא נכלל בלאו של "לא תעמוד על דם רעך"** **ויקרא י"ט ט"ז שבא להטיל חובת הצלה במסירות נפש עצמית, על כל איש מישראל** כמו שדרשו בתורה כהנים סדר קדשים פרק ד' "ומנין אם ראית טובע בנהר או ליסטים באים עליו או חיה רעה באה עליו חייב אתה להצילו בנפשו, תלמוד לומר לא תעמוד על דם רעך".

זאת היתה חובת היציאה למלחמה בימי מלחמת ישראל נגד סיסרא בתקופת דבורה ולכן נתקלל מרוז מן השמים ככתוב שופטים ה' כ"ג: "אורו מרוז אמר מלאך ה' אורו ארור יושביה כי לא באו לעזרת ה' לעזרת ה' בגיבורים".

וכן בימי שאול נגד נחש העמוני שצר על יבש גלעד כתוב בשמואל א' י"א ז': "וישלח בכל גבול ישראל ביד המלאכים לאמר אשר איננו יוצא אחרי שאול ואחר שמואל כה יעשה לבקרו ויפל פחד ה' על העם ויצאו כאיש אחד"

ועזרת ישראל מיד צר אינו מיוחד רק מיד אויב זר אלא גם מידי אויב פנימי שעל בסיס זה של מלחמת מצווה, יצא העם למלחמה על בני בנימין בימי פלגש בגבעה, שגזרו על גיוס חובה זו וענשו על השתמטות ממנה עונש מוות ככתוב בשופטים כ"א ה': "כי השבועה הגדולה היתה לאשר לא עלה אל ה' המצפה לאמר מות יומת".

על ייחודה של מלחמת מצווה כותב [הרב אליעזר מלמד](http://yhb.org.il/?p=147):

הרב אליעזר מלמד, המצווה לשרת בצבא - הצלת ישראל, אתר "ישבת הר ברכה"

**הצלת ישראל: נצטווינו** שאם נראה אחד מבני עמנו בסכנה שנחלץ לעזרתו, שנאמר (ויקרא יט, טז**): "לֹא תַעֲמֹד עַל דַּם רֵעֶךָ",** ולשם כך צריך אדם להיות מוכן להיכנס לסיכון מסוים. קל וחומר כאשר כלל ישראל נמצא בסכנה, שחובה להיחלץ להצלת ישראל. וכבר אמרו חכמים במשנה (סנהדרין ד, ה): "כל המקיים נפש אחת מישראל מעלה עליו הכתוב כאילו קיים עולם מלא", ואם כן השותף בקיומו של העם כולו על אחת כמה וכמה שהוא ממש מקיים עולם מלא.

וזוהי מלחמת מצווה מובהקת, וכפי שכתב הרמב"ם (הל' מלכים ה, א): "ואי זוהי מלחמת מצווה? זו מלחמת שבעה עממים (בכיבוש הארץ), ומלחמת עמלק, **ועזרת ישראל מיד צר שבא עליהם**".

ומצוות המלחמה מחייבת כל יחיד להסתכן הרבה מעבר למה שנצטווינו להסתכן לצורך הצלת יחידים מישראל. לצורך הצלת יחיד או יחידים, לכל הדעות, אין מצווה להיכנס לסכנה שרוב הסיכויים שהבא להציל ייהרג בה. אולם בעת מלחמה, כשיש הכרח לסכן יחידים כדי להציל את המערכה, צריך היחיד להיות מוכן להיכנס אף למצב שסכנתו מרובה מהצלתו.

וכפי שכתב מרן הרב קוק (משפט כהן קמג) שהכלל של "וחי בהם", ממנו למדנו שפיקוח נפש דוחה את כל המצוות שבתורה אינו חל בעת מלחמה, מפני שהלכות הציבור שונות מהלכות היחיד, ולצורך קיום הציבור צריכים היחידים להיות מוכנים להיכנס לסכנה.

וכן כתב על פי זה בשו"ת 'ציץ אליעזר' (יג, ק), שגם הכלל של "חייך קודמים לחיי חברך" אינו חל במלחמה, "אלא כל אנשי המלחמה כאיש אחד מחויבים למסור כל אחד ואחד את נפשו בעד הצלת חייו של משנהו. וגם זה נכלל בכללי הלכות ציבור, ובגדר הנהגת המדינה ותקנתה.

1. עיין בקטעי המאמרים של הרב גורן והרב מלמד, וענה:

א. לפי הרב גורן ולפי הרב מלמד, מה המקור בתורה למלחמת מצווה של הצלת ישראל מיד צר?

ב. מניין שיש חובה על אדם לצאת למלחמה ולסכן את חייו כדי שאחרים ינצלו. הרי יש כלל הלכתי שאסור להסתכן - "חייך קודמים לחיי חברך"? כיצד משיב על שאלה זו הרב מלמד?

עיון בתנ"ך

1. חזור ועיין שוב בקטע ממאמרו של הרב גורן, וענה.

א. בכדי להוכיח את החובה ואת החשיבות של ההשתתפות של כל אחד ואחד במלחמת מצווה מביא הרב גורן שלוש דוגמאות של סיפורי מלחמה בתנ"ך. מה הן שלוש הדוגמאות שמביא הרב גורן, וכיצד הם מוכיחות את חשיבות ההשתתפות במלחמה?

ב. דוגמא נוספת ניתן למצוא באירוע המסופר בספר במדבר לב. מהי הדוגמה? הסבר אותה בלשונך.

מלחמת עמלק: פרק כה, יז-יט

דברים כה

(יז) זָכוֹר אֵת אֲשֶׁר עָשָׂה לְךָ עֲמָלֵק בַּדֶּרֶךְ בְּצֵאתְכֶם מִמִּצְרָיִם:

(יח) אֲשֶׁר קָרְךָ בַּדֶּרֶךְ וַיְזַנֵּב בְּךָ כָּל הַנֶּחֱשָׁלִים אַחֲרֶיךָ וְאַתָּה עָיֵף וְיָגֵעַ וְלֹא יָרֵא אֱלֹהִים:

(יט) וְהָיָה בְּהָנִיחַ ה' אֱלֹהֶיךָ לְךָ מִכָּל אֹיְבֶיךָ מִסָּבִיב בָּאָרֶץ אֲשֶׁר ה' אֱלֹהֶיךָ נֹתֵן לְךָ נַחֲלָה לְרִשְׁתָּהּ

 תִּמְחֶה אֶת זֵכֶר עֲמָלֵק מִתַּחַת הַשָּׁמָיִם לֹא תִּשְׁכָּח:

מבוא

למדנו שאחת משלושת ההגדרות של מלחמת מצווה היא המלחמה בעמלק. למלחמה זו בעמלק ייחדה התורה הגדרה ייחודית, הנפרדת מן המלחמה בשבעת העממים. **זוהי** **"מלחמה לה' בעמלק".** מלחמה זו אינה מלחמה של שחרור שטחי ארץ ישראל, אלא מלחמה לשם מיגור עמלק מן העולם. נצטרך לברר, מיהו עמלק? מה אופיו של העם זה? ומדוע יש מלחמה כה חריפה עמו? ומדוע יש מצווה כה קיצונית "למחות את זכר עמלק מתחת השמים"?

1. עיין בפרק כה פסוקים יז-יט, כתוב בלשונך **שתי** מצוות "עשה", ומצוות "לא תעשה" **אחת** הכתובות בפסוקים אלה, ליד כל מצווה כתוב גם את לשון הכתוב.

מהיכן הגיע עמלק?

בראשית לו, יב

וְתִמְנַע הָיְתָה פִילֶגֶשׁ לֶאֱלִיפַז בֶּן עֵשָׂו וַתֵּלֶד לֶאֱלִיפַז אֶת **עֲמָלֵק** אֵלֶּה בְּנֵי עָדָה אֵשֶׁת עֵשָׂו.

המפגש עם עמלק לאורך התנ"ך מעיד על דמותו: מצד אחד הוא קרוב משפחה (נכדו של עשיו) ומצד שני אויב בנפש.

 המפגש עם עמלק - המלחמה ברפידים

הרקע למצווה בספר דברים "זָכוֹר אֵת אֲשֶׁר עָשָׂה לְךָ עֲמָלֵק..." הוא האירוע המכונן שכתוב בספר שמות פרק יז, ח-טז. האירוע שבו עמלק תקף את ישראל ברפידים מיד לאחר יציאת מצרים וקריעת ים סוף.

שים לב, עליך לשלוט היטב בפרטי האירוע הנ"ל.

שמות יז, ח-טז

(ח) וַיָּבֹא עֲמָלֵק וַיִּלָּחֶם עִם יִשְׂרָאֵל בִּרְפִידִם:

(ט) וַיֹּאמֶר מֹשֶׁה אֶל יְהוֹשֻׁעַ בְּחַר לָנוּ אֲנָשִׁים וְצֵא הִלָּחֵם בַּעֲמָלֵק מָחָר אָנֹכִי נִצָּב עַל רֹאשׁ הַגִּבְעָה וּמַטֵּה הָאֱלֹהִים בְּיָדִי:

(י) וַיַּעַשׂ יְהוֹשֻׁעַ כַּאֲשֶׁר אָמַר לוֹ מֹשֶׁה לְהִלָּחֵם בַּעֲמָלֵק וּמֹשֶׁה אַהֲרֹן וְחוּר עָלוּ רֹאשׁ הַגִּבְעָה:

(יא) וְהָיָה כַּאֲשֶׁר יָרִים מֹשֶׁה יָדוֹ וְגָבַר יִשְׂרָאֵל וְכַאֲשֶׁר יָנִיחַ יָדוֹ וְגָבַר עֲמָלֵק:

(יב) וִידֵי מֹשֶׁה כְּבֵדִים וַיִּקְחוּ אֶבֶן וַיָּשִׂימוּ תַחְתָּיו וַיֵּשֶׁב עָלֶיהָ וְאַהֲרֹן וְחוּר תָּמְכוּ בְיָדָיו מִזֶּה אֶחָד וּמִזֶּה אֶחָד

 וַיְהִי יָדָיו אֱמוּנָה עַד בֹּא הַשָּׁמֶשׁ:

(יג) וַיַּחֲלֹשׁ יְהוֹשֻׁעַ אֶת עֲמָלֵק וְאֶת עַמּוֹ לְפִי חָרֶב:

(יד) וַיֹּאמֶר ה' אֶל מֹשֶׁה כְּתֹב זֹאת זִכָּרוֹן בַּסֵּפֶר וְשִׂים בְּאָזְנֵי יְהוֹשֻׁעַ כִּי מָחֹה אֶמְחֶה אֶת זֵכֶר עֲמָלֵק מִתַּחַת הַשָּׁמָיִם:

(טו) וַיִּבֶן מֹשֶׁה מִזְבֵּחַ וַיִּקְרָא שְׁמוֹ ה' נִסִּי:

(טז) וַיֹּאמֶר כִּי יָד עַל כֵּס יָהּ מִלְחָמָה לַה' בַּעֲמָלֵק מִדֹּר דֹּר:

דמותו של עמלק בחז"ל ובפרשנות

מהמסופר על עמלק בספר שמות לא מובן על מה ולמה יש כעס כל כך גדול, וסלידה כה חזקה של הקב"ה מעמלק. תשובה לשאלה זו נמצא בפסוקים בספר דברים פרק כה **ובעיקר בפסוק יח**, ובדברי חז"ל והפרשנים על פסוק זה:

דברים כה, יח

אֲשֶׁר קָרְךָ בַּדֶּרֶךְ וַיְזַנֵּב בְּךָ כָּל הַנֶּחֱשָׁלִים אַחֲרֶיךָ וְאַתָּה עָיֵף וְיָגֵעַ וְלֹא יָרֵא אֱלֹהִים:

פסיקתא דרב כהנא פיסקא ג, זכור

אשר קרך בדרך: א"ר חוניא (למה עמלק דומה?) לאמבטי רותחת שלא היה ברייה יכולה לירד בתוכה ובא בן בליעל אחד וקפץ וירד בתוכה אף על פי שניכווה, אלא הקירה (קירר אותה) לפני אחרים.

כך מן שיצאו ישראל ממצרים נפלה אימתן על כל אומות העולם, "אז נבהלו אלופי אדום" וגו' "תפל עליהם אימתה ופחד" (שמות טו, טו-טז), וכיון שבא עמלק וניזדווג להם (נלחם בהם) אף על פי שנטל את שלו (נענש והפסיד) מתחת ידיהם, אלא הקירן לפני אומות העולם.

מלבי"ם דברים כה, יז

אבל הוא (עמלק) "ולא ירא אלהים", ורק הסבה העצמית למלחמה זו היתה הכפירה באלהים, באשר אז (לאחר קריעת ים סוף) "שמעו עמים ירגזון חיל אחז יושבי פלשת" (שמות טו, יד) וכל העמים האמינו בנפלאותיו אשר עשה בים ובמצרים, ו(לעומתם) הוא (עמלק) הקשיח לבו מיראת ה' ויאמר לא הוא, ורצה להראות לכל יושבי תבל, שאין ביכולת ה' להושיעם מידו, ושכל הנסים הם מעשה להט וחכמת משה, ולכן לא עמד בפניו... ולפי זה היה עיקר מלחמתו נגד ה'...

1. עיין בפסוק יח, בדברי המדרש שבפסיקתא ובדברי המלבי"ם, וענה:

א. לפי המדרש שבפסיקתא, מדוע המלחמה של עמלק בישראל נחשבת כה חמורה בעיני ה'?

ב. לפי המלבי"ם, מה עמד מאחורי האומץ של עמלק לפגוע בישראל?

בכדי להבין טוב יותר עד כמה עמלק הוא עם שלילי, המצדיק את ההתייחסות כה חמורה של ה' ושל עם ישראל כלפיו, נעיין ביתר דברי המלבי"ם על פסוק כה:

* + מלבי"ם דברים כה, יז

מלחמת עמלק לא היה לו שום סבה מהסבות שבעבורה ילחמו עם בעם ממלכה בממלכה, שכל עורכי מלחמות יהיה לאחד מחמש סבות וכולם לא היו פה:

א) שילחם על ארץ לכבשהו להרחיב את גבולו - וזה (עמלק) היה בדרך כי לא היו אז בארץ נושבת.

ב) אם יקרב אל גבול ארצו, שהוא ירא פן יירש את ארצו (כמו) במלחמת סיחון ועוג - וזה (עמלק) היה בצאתכם ממצרים.

ג) אם עשו עמו מלחמה והתגרו בו - אבל הוא (עמלק) "קרך בדרך דרך" מקרה ולא היה שום ריב ביניכם.

ד) להראות כחו וגבורתו, ואז ילחם פנים אל פנים - והוא (עמלק) "ויזנב בך כל הנחשלים אחריך ואתה עיף ויגע".

ה) בעבור הדת שחושב שימצא חן בעיני אלהיו אם יכחיד עם הבלתי מאמינים בו - אבל הוא (עמלק) "ולא ירא אלהים", ורק הסבה העצמית למלחמה זו היתה הכפירה באלהים...

"מִלְחָמָה לַה' בַּעֲמָלֵק מִדֹּר דֹּר", על שום מה?

מהפסוקים ומהפירושים של רש"י המתארים את עמלק, עולה שלעם הזה היו שני פגמים עצומים:

**שחיתות מוסרית** - עמלק הוא עם ש"לא ירא אלוקים" כלומר עם המחזיק בהשקפה שאין אף כוח מעליהם שיכול לעצור אותם מלעשות ככל העולה על דעתם ורצונם, אין הם צריכים לתת דין וחשבון לאף גורם אחר מעליהם[[1]](#footnote-1). ההשקפה הזו, היא המקור לאכזריות שלהם, לפגיעה שלהם בחלשים "וַיְזַנֵּב בְּךָ כָּל הַנֶּחֱשָׁלִים". עמלק הוא עם שמתקיים לא מחקלאות, אלא פולש באופן מקרי על ישובים, רוצח את כל בני המקום ולוקח את השלל, ומהשלל הוא מתקיים.

**כפירה באלוקי ישראל** - עמלק הוא עם ש"לא ירא אלוקים" הנלחם מלחמה רוחנית בקב"ה. עמלק הוא עם שמנסה לטמא את ישראל, מנסה לזהות את נקודות החולשה ברוח האמונה בעם ישראל, להסיט ולקלקל אותם. עמלק הפך לסמל של מי שיודע לזהות חוסר אמונה, ולשם נכנס שוב ושוב, מחפש אחר הזדמנות לזנב בחסרי האמונה.

על כן מצווים ישראל להילחם בו, ולא לשכוח מהו עמלק.

"וְלֹא יָרֵא אֱלֹהִים" - מי?

|  |
| --- |
| דברים כה, יחאֲשֶׁר קָרְךָ בַּדֶּרֶךְ וַיְזַנֵּב בְּךָ כָּל הַנֶּחֱשָׁלִים אַחֲרֶיךָ וְאַתָּה עָיֵף וְיָגֵעַ **וְלֹא יָרֵא אֱלֹהִים.** |
| **רש"י**ולא ירא - עמלק (את) אלהים, מלהרע לך. | **חזקוני**ואתה עיף ויגע - אל תתמה אם עשה בך כך, שהרי היית עיף ויגע מטורח הדרך, ועוד שהיית לא ירא אלקים, כדאיתא במכילתא: "אחרים אומרים: 'ולא ירא אלוהים' - אלו ישראל, שהיו בהם מצוות ולא קיימום, אבל אם הייתם יראי אלוקים לא היה יכול לך". |

1. עיין בפסוק יח ודברי הפרשנים רש"י וחזקוני, וענה:

א. לפי כל פירוש, מי בפסוק מכונה בתואר "לא ירא אלוהים"?

ב. מדוע מבחינה לשונית, ניתן להציע שני פירושים כה שונים בשאלה מי מכונה "ולא ירא אלוהים"?

"זכור" "לא תשכח" כיצד? המשמעות המעשית של הציווי לימינו

רמב"ן דברים כה, יז

(א) "זכור את אשר עשה לך עמלק" - כבר הזכרתי (לעיל כד ט) המדרש שדרשו בו בספרא (בחקותי פרשה א ג):

יכול בלבך?

כשהוא אומר: "לא תשכח" - הרי שכחת הלב אמורה,

הא מה אני מקיים: "זכור" - **שתהא שונה בפיך**.

וכן בספרי (תצא קסו), "זכור את אשר עשה לך עמלק" - בפה. לא תשכח - בלב.

ולא ידעתי מה היא הזכירה הזו בפה?

אם לאמר שנקרא פרשת עמלק בציבור, ונמצינו למדין מן התורה בשניה "זכור" (שבשבת השנייה של חודש אדר חייבים לקרוא פרשת זכור ע"פ מגילה כט א), ויהיה (גם) סֶמֶך למקרא מגלה מן התורה.

(ב) **והנכון בעיני שהוא לומר ש"לא תשכח" מה שעשה לנו עמלק עד שנמחה את שמו מתחת השמים, ונספר זה לבנינו ולדורותינו** לומר להם כך עשה לנו הרשע, ולכך נצטוינו למחות את שמו. וכן במעשה מרים נצטוינו להודיעו לבנינו **ולספר** בו לדורות, ואף על פי שהיה ראוי גם להסתירו שלא לדבר בגנותן של צדיקים, אבל צוה הכתוב להודיעו ולגלותו כדי שתהא אזהרת לשון הרע שומה בפיהם, מפני שהוא חטא גדול וגורם רעות רבות ובני אדם נכשלים בו תמיד, כמו שאמרו (ב"ב קסה א) והכל באבק לשון הרע.

1. עיין ברמב"ן על פרק כה, פסוק יז, וענה:

א. לפי מדרשי חז"ל (הנזכרים ברמב"ן בקטע א), כיצד מקיימים את הציווי "לא תשכח"? ובמה היא שונה ממצות "זכור"?

ב. לפי דעתו של הרמב"ן (בקטע ב), כיצד מקיימים את הציווי "לא תשכח"?

יחידה: דיני מלחמה

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **מבוא לדיני מלחמה** | **מלחמת מצווה** **ומלחמת עמלק** | **איסור יראה במלחמה** | **הכנות היציאה למלחמת רשות** | **הקריאה לשלום במלחמה** | **איסור השחתת עצים במלחמה** | **אשת יפת תואר** | **שמירת המחנה** | **נקי יהיה לביתו** |

איסור יראה במלחמה: פרק כ, א-ד

בשני מקומות בפתיחת פרק כ' מחזקים - ראשית הכתוב ואח"כ הכהן - את הלוחמים טרם היציאה לקרב. דברי חיזוק אלה משלבים מצד אחד את הציווי **לא לפחד**. ומצד שני **חיזוק הביטחון בישועת ה'.**

1. עיין בפסוקים א-ד, וענה:

א. צבע בצהוב - את המילים העוסקות בציווי לא לפחד, וצבע בירוק - את הדרישה להתחזק ולבטוח בישועת ה'.

ב. מה המבנה של פרשייה זו? מה היחס בין פסוק א לפסוקים ב-ד?

דברים כ

(א) כִּי-תֵצֵא לַמִּלְחָמָה עַל-אֹיְבֶךָ וְרָאִיתָ סוּס וָרֶכֶב עַם רַב מִמְּךָ לֹא תִירָא מֵהֶם כִּי-ה' אֱ-לֹהֶיךָ עִמָּךְ הַמַּעַלְךָ מֵאֶרֶץ מִצְרָיִם.

(ב) וְהָיָה כְּקָרָבְכֶם אֶל-הַמִּלְחָמָה וְנִגַּשׁ הַכֹּהֵן וְדִבֶּר אֶל-הָעָם.

(ג) וְאָמַר אֲלֵהֶם שְׁמַע יִשְׂרָאֵל אַתֶּם קְרֵבִים הַיּוֹם לַמִּלְחָמָה עַל-אֹיְבֵיכֶם

 אַל-יֵרַךְ לְבַבְכֶם אַל-תִּירְאוּ וְאַל-תַּחְפְּזוּ וְאַל-תַּעַרְצוּ מִפְּנֵיהֶם.

(ד) כִּי ה' אֱ-לֹהֵיכֶם הַהֹלֵךְ עִמָּכֶם לְהִלָּחֵם לָכֶם עִם-אֹיְבֵיכֶם לְהוֹשִׁיעַ אֶתְכֶם.

רש"י דברים כ, ג

**שמע ישראל** - אפילו אין בכם זכות אלא קריאת שמע בלבד, כדאי אתם שיושיע אתכם.

**אל ירך לבבכם אל תיראו ואל תחפזו ואל תערצו** - ארבע אזהרות כנגד ארבעה דברים שמלכי האומות עושים:

מגיפים בתריסיהם כדי להקישן זה לזה כדי להשמיע קול שיחפזו אלו שכנגדם וינוסו; ורומסים בסוסיהם ומצהילין אותם להשמיע קול שעטת פרסות סוסיהם; וצווחין בקולם; ותוקעין בשופרות ומיני משמיעי קול.

**אל ירך לבבכם** - מצהלות סוסים.

**אל תיראו** - מהגפת התריסין.

**ואל תחפזו** - מקול הקרנות.

**ואל תערצו** - מקול הצווחה.

1. לפי רש"י, מדוע השימוש של הכהן במילים הייחודיות **"שמע ישראל",** יש בהן בכדי לחזק את העם לקראת המלחמה?
2. עיין ברש"י ד"ה 'אל ירך לבבכם אל תיראו...", וענה:

א. באיזו שיטת לוחמה נוקטים האויבים כדי לנצח בקרב?

ב. מה קשה לרש"י על סוף פסוק ג: "אַל-יֵרַךְ לְבַבְכֶם, אַל-תִּירְאוּ, וְאַל-תַּחְפְּזוּ, וְאַל-תַּעַרְצוּ מִפְּנֵיהֶם"?

וכיצד רש"י מיישב את הקושי?

רש"י דברים כ, ד

**כי ה' אלוהיכם וגו'** - הם באים בניצחונו של בשר ודם ואתם באים בניצחונו של מקום. פלשתים באו בניצחונו של גלית. מה היה סופו? נפל ונפלו עמו[[2]](#footnote-2).

ההלך עמכם - זה מחנה הארון.

1. עיין ברש"י על פסוק ד, ד"ה 'כי ה' אלוקיכם' (המקור הובא לעיל), וענה:

א. מה ההבדל בין הגויים לבין עם ישראל לפי רש"י? איזו הוכחה מביא רש"י לדבריו?

ב. עיינו בד"ה 'ההולך לפניכם' - במה בא לידי ביטוי יציאת ה' לקרב עם ישראל?

1. עיין בדברי הרמב"ם שלפניך וצבע בצבע צהוב - את המילים העוסקות בציווי לא לפחד, ובצבע ירוק - את הדרישה להתחזק ולבטוח בישועת ה'.

רמב"ם הלכות מלכים ומלחמות, פרק ז, הלכות יז-כ (נ"א הלכה טו)

(יז) "מי האיש הירא ורך הלבב" (דברים כ, ח) - כמשמעו, שאין בליבו כוח לעמוד בקשרי המלחמה. ומאחר שייכנס אדם בקשרי המלחמה, יישען על מקוה ישראל ומושיעו בעת צרה, ויידע שעל ייחוד השם הוא עושה מלחמה, וישים נפשו בכפו ולא יירא ולא יפחד, ולא יחשב לא באשתו ולא בבניו, אלא ימחה זכרם מליבו וייפנה מכל דבר למלחמה.

(יח) וכל המתחיל לחשב ולהרהר במלחמה, ומבהיל עצמו - עובר בלא תעשה, שנאמר "אל יירך לבבכם, אל תיראו ואל תחפזו ואל תערצו מפניהם" (דברים כ, ג).

(יט) ולא עוד, אלא שכל דמי ישראל תלויין בצווארו; ואם לא ניצח ולא עשה מלחמה בכל ליבו ובכל נפשו - הרי זה כמי ששפך דמי הכול, שנאמר "ולא יימס את לבב אחיו, כלבבו" (דברים כ, ח). והרי מפורש בקבלה "ארור, עושה מלאכת ה' - רמייה; וארור, מונע חרבו מדם" (ירמיהו מח, י).

(כ) וכל הנלחם בכל ליבו בלא פחד, ותהיה כוונתו לקדש את השם בלבד - מובטח לו שלא ימצא נזק ולא תגיעו רעה, ויבנה לו בית נכון בישראל, ויזכה לו ולבניו עד עולם, ויזכה לחיי העולם הבא: שנאמר "כי עשה יעשה ה' לאדוני בית נאמן, כי מלחמות ה' אדוני נלחם, ורעה לא תימצא בך, מימיך... והייתה נפש אדוני צרורה בצרור החיים, את ה' אלוהיך" (שמואל א כה, כח-כט).

1. מה ההדרכה המעשית שמציע הרמב"ם ללוחם, כיצד עליו להתגבר על הפחד בשעת היציאה לקרב (3 עצות).
* ****רש"י : על אויבכם - אין אלו אחיכם****

בכדי להבין היטב את רש"י על פסוק ג ד"ה 'על אויבכם', עלינו להכיר את הרקע הסיפורי וההסטורי שמובא בספר בדברי הימים ב כח, בהקשר למלחמת האחים שהייתה בין צבא אחז מלך יהודה לצבא פקח בן רמליהו מלך ישראל - לקראת סוף ימיה של מלכות ישראל.

* דברי הימים ב פרק כח

(ו) וַיַּהֲרֹג פֶּקַח בֶּן רְמַלְיָהוּ בִּיהוּדָה מֵאָה וְעֶשְׂרִים אֶלֶף בְּיוֹם אֶחָד הַכֹּל בְּנֵי חָיִל בְּעָזְבָם אֶת ה' אֱלֹהֵי אֲבוֹתָם:

(ז) וַיַּהֲרֹג זִכְרִי גִּבּוֹר אֶפְרַיִם אֶת מַעֲשֵׂיָהוּ בֶּן הַמֶּלֶךְ וְאֶת עַזְרִיקָם נְגִיד הַבָּיִת וְאֶת אֶלְקָנָה מִשְׁנֵה הַמֶּלֶךְ: ס

(ח) וַיִּשְׁבּוּ בְנֵי יִשְׂרָאֵל מֵאֲחֵיהֶם מָאתַיִם אֶלֶף נָשִׁים בָּנִים וּבָנוֹת וְגַם שָׁלָל רָב בָּזְזוּ מֵהֶם וַיָּבִיאוּ אֶת הַשָּׁלָל לְשֹׁמְרוֹן: ס

(ט) וְשָׁם הָיָה נָבִיא לַה' עֹדֵד שְׁמוֹ וַיֵּצֵא לִפְנֵי הַצָּבָא הַבָּא לְשֹׁמְרוֹן

 וַיֹּאמֶר לָהֶם הִנֵּה בַּחֲמַת ה' אֱלֹהֵי אֲבוֹתֵיכֶם עַל יְהוּדָה נְתָנָם בְּיֶדְכֶם וַתַּהַרְגוּ בָם בְּזַעַף עַד לַשָּׁמַיִם הִגִּיעַ:

(י) וְעַתָּה בְּנֵי יְהוּדָה וִירוּשָׁלִַם אַתֶּם אֹמְרִים לִכְבֹּשׁ לַעֲבָדִים וְלִשְׁפָחוֹת לָכֶם הֲלֹא רַק אַתֶּם עִמָּכֶם אֲשָׁמוֹת לַה' אֱלֹהֵיכֶם:

(יא) וְעַתָּה שְׁמָעוּנִי וְהָשִׁיבוּ הַשִּׁבְיָה אֲשֶׁר שְׁבִיתֶם מֵאֲחֵיכֶם כִּי חֲרוֹן אַף ה' עֲלֵיכֶם: ס

(יב) וַיָּקֻמוּ אֲנָשִׁים מֵרָאשֵׁי בְנֵי אֶפְרַיִם

 עֲזַרְיָהוּ בֶן יְהוֹחָנָן בֶּרֶכְיָהוּ בֶן מְשִׁלֵּמוֹת וִיחִזְקִיָּהוּ בֶּן שַׁלֻּם וַעֲמָשָׂא בֶּן חַדְלָי עַל הַבָּאִים מִן הַצָּבָא:

(יג) וַיֹּאמְרוּ לָהֶם לֹא תָבִיאוּ אֶת הַשִּׁבְיָה הֵנָּה

 כִּי לְאַשְׁמַת ה' עָלֵינוּ אַתֶּם אֹמְרִים לְהֹסִיף עַל חַטֹּאתֵינוּ וְעַל אַשְׁמָתֵינוּ כִּי רַבָּה אַשְׁמָה לָנוּ וַחֲרוֹן אָף עַל יִשְׂרָאֵל: ס

(יד) וַיַּעֲזֹב הֶחָלוּץ אֶת הַשִּׁבְיָה וְאֶת הַבִּזָּה לִפְנֵי הַשָּׂרִים וְכָל הַקָּהָל:

(טו) **וַיָּקֻמוּ הָאֲנָשִׁים אֲשֶׁר נִקְּבוּ בְשֵׁמוֹת וַיַּחֲזִיקוּ בַשִּׁבְיָה וְכָל מַעֲרֻמֵּיהֶם הִלְבִּישׁוּ מִן הַשָּׁלָל**

 **וַיַּלְבִּשׁוּם וַיַּנְעִלוּם וַיַּאֲכִלוּם וַיַּשְׁקוּם וַיְסֻכוּם וַיְנַהֲלוּם בַּחֲמֹרִים לְכָל כּוֹשֵׁל**

 **וַיְבִיאוּם יְרֵחוֹ עִיר הַתְּמָרִים אֵצֶל אֲחֵיהֶם וַיָּשׁוּבוּ שֹׁמְרוֹן**: פ

* רש"י דברים כ, ג

על איביכם - אין אלו אחיכם, שאם תפלו בידם אינם מרחמים עליכם, אין זו כמלחמת יהודה עם ישראל, שנאמר (דה"י ב' כח, טו): "וַיָּקֻמוּ הָאֲנָשִׁים אֲשֶׁר נִקְּבוּ בְשֵׁמוֹת וַיַּחֲזִיקוּ בַשִּׁבְיָה וְכָל מַעֲרֻמֵּיהֶם הִלְבִּישׁוּ מִן הַשָּׁלָל וַיַּלְבִּשׁוּם וַיַּנְעִלוּם וַיַּאֲכִלוּם וַיַּשְׁקוּם וַיְסֻכוּם וַיְנַהֲלוּם בַּחֲמֹרִים לְכָל כּוֹשֵׁל וַיְבִיאוּם יְרֵחוֹ עִיר הַתְּמָרִים אֵצֶל אֲחֵיהֶם וַיָּשׁוּבוּ שֹׁמְרוֹן", אלא על אויביכם אתם הולכים, לפיכך התחזקו למלחמה.

1. א. עיין בפסוק ג ברש"י ד"ה "על איביכם", **מה היה קשה** לרש"י בפסוק ג', **וכיצד הוא מיישב** את הקושי?

ב. **מהו האירוע** שרש"י מזכיר מדברי הימים כח, **ומה הוא מוכיח** מאירוע זה?

יחידה: דיני מלחמה

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **מבוא לדיני מלחמה** | **מלחמת מצווה** **ומלחמת עמלק** | **איסור יראה במלחמה** | **הכנות היציאה למלחמת רשות** | **הקריאה לשלום במלחמה** | **איסור השחתת עצים במלחמה** | **אשת יפת תואר** | **שמירת המחנה** | **נקי יהיה לביתו** |

הכנות היציאה למלחמת רשות: פרק כ, א-ט

דברים כ

(א) כִּי תֵצֵא לַמִּלְחָמָה עַל אֹיְבֶךָ וְרָאִיתָ סוּס וָרֶכֶב עַם רַב מִמְּךָ לֹא תִירָא מֵהֶם כִּי ה' אֱלֹהֶיךָ עִמָּךְ הַמַּעַלְךָ מֵאֶרֶץ מִצְרָיִם:

(ב) וְהָיָה כְּקָרָבְכֶם אֶל הַמִּלְחָמָה וְנִגַּשׁ הַכֹּהֵן וְדִבֶּר אֶל הָעָם:

(ג) וְאָמַר אֲלֵהֶם שְׁמַע יִשְׂרָאֵל אַתֶּם קְרֵבִים הַיּוֹם לַמִּלְחָמָה עַל אֹיְבֵיכֶם אַל יֵרַךְ לְבַבְכֶם אַל תִּירְאוּ וְאַל תַּחְפְּזוּ וְאַל תַּעַרְצוּ מִפְּנֵיהֶם:

(ד) כִּי ה' אֱלֹהֵיכֶם הַהֹלֵךְ עִמָּכֶם לְהִלָּחֵם לָכֶם עִם אֹיְבֵיכֶם לְהוֹשִׁיעַ אֶתְכֶם:

(ה) וְדִבְּרוּ הַשֹּׁטְרִים אֶל הָעָם לֵאמֹר מִי הָאִישׁ אֲשֶׁר בָּנָה בַיִת חָדָשׁ וְלֹא חֲנָכוֹ יֵלֵךְ וְיָשֹׁב לְבֵיתוֹ פֶּן יָמוּת בַּמִּלְחָמָה וְאִישׁ אַחֵר יַחְנְכֶנּוּ:

(ו) וּמִי הָאִישׁ אֲשֶׁר נָטַע כֶּרֶם וְלֹא חִלְּלוֹ יֵלֵךְ וְיָשֹׁב לְבֵיתוֹ פֶּן יָמוּת בַּמִּלְחָמָה וְאִישׁ אַחֵר יְחַלְּלֶנּוּ:

(ז) וּמִי הָאִישׁ אֲשֶׁר אֵרַשׂ אִשָּׁה וְלֹא לְקָחָהּ יֵלֵךְ וְיָשֹׁב לְבֵיתוֹ פֶּן יָמוּת בַּמִּלְחָמָה וְאִישׁ אַחֵר יִקָּחֶנָּה:

(ח) וְיָסְפוּ הַשֹּׁטְרִים לְדַבֵּר אֶל הָעָם וְאָמְרוּ מִי הָאִישׁ הַיָּרֵא וְרַךְ הַלֵּבָב יֵלֵךְ וְיָשֹׁב לְבֵיתוֹ וְלֹא יִמַּס אֶת לְבַב אֶחָיו כִּלְבָבוֹ:

(ט) וְהָיָה כְּכַלֹּת הַשֹּׁטְרִים לְדַבֵּר אֶל הָעָם וּפָקְדוּ שָׂרֵי צְבָאוֹת בְּרֹאשׁ הָעָם: ס

מצווה מחודשת או מבוארת?

רמב"ן דברים כ, א

כי תצא למלחמה וגו' וראית סוס ורכב וגו' - **זו מצוה מחודשת**, אמרה להם עתה בבואם במלחמות.

1. עיין ברמב"ן לפס' א. מהי מצווה מחודשת? ומדוע מצווה זו נאמרה רק בספר דברים?

מלחמת מצווה או מלחמת רשות?

* + משנה מסכת סוטה פרק ח' ד-ז

בְּמִלְחֶמֶת מִצְוָה, הַכֹּל יוֹצְאִין, אֲפִלּוּ חָתָן מֵחֶדְרוֹ וְכַלָּה מֵחֻפָּתָהּ.

ספורנו דברים כ, א

כי תצא למלחמה - לחוצה לארץ, ש"במלחמת מצוה" - לא היו שם שבים מעורכי המלחמה, אלא אפילו חתן מחדרו וכלה מחופתה (סוטה י א).

1. עיינו במשנה ובפירוש הספורנו לפס' א'. על איזה סוג מלחמה מדובר בפרשתנו? נמקו את תשובתכם. מהו הביסוס בפסוק א' לפירושו זה של הספורנו?

המדברים לפני העם

רש"י דברים פרק כ, ב

ונגש הכהן - המשוח לכך. והוא הנקרא משוח מלחמה.

1. עיין בפסוק ב' וברש"י, מיהו הכהן עליו מדובר בפסוקים ב-ד? כיצד הוא מכונה בלשון חז"ל. ומה תפקידו?

רש"י דברים כ, ח

ויספו השוטרים - למה נאמר כאן "ויספו"?

מוסיפין זה על דברי הכהן - **שהכהן מדבר ומשמיע** מן "שמע ישראל" עד "להושיע אתכם",

"ומי האיש" ושני ושלישי **- כהן מדבר ושוטר משמיע**,

וזה - **שוטר מדבר ושוטר משמיע**.

1. עיין בפסוקים ב-ט, וברש"י. בפסוקים ב- ט ישנן שלוש פניות שונות אל העם לפני היציאה לקרב.

א. מה הביסוס בכתוב כי אכן יש שלוש פניות שונות לעם.

ב. השלם בטבלה: מי הוא הפונה (המדבר) אל העם בכל פעם? אלו פסוקים כל מדבר אומר? ומה תוכן דבריו של כל אחד מהמדברים?

|  |  |  |  |
| --- | --- | --- | --- |
| **המדבר** | **המשמיע** | **הפסוקים** | **התוכן של הדברים** |
| כהן  | כהן  | ב-ד |  |
|  |  |  |  |
|  |  |  |  |

החוזרים מעורכי המלחמה

רש"י דברים כ, ה-ו

(ה) ולא חנכו - לא דר בו. חנוך לשון התחלה:...

(ו) ולא חללו - לא פדאו בשנה הרביעית, שהפירות טעונין לאכלן בירושלים או לחללן בדמים ולאכול הדמים בירושלים.

1. עיין בפסוקים ה-ז וברש"י. מי הם שלושת סוגי האנשים שהשוטרים אומרים לחזור לבתיהם - ולא לצאת למלחמה. בתשובתך הסבר את הביטויים "לא חנכו"; "לא חיללו", "לא לקחה" (היעזר ברש"י).

|  |
| --- |
| דברים כ, ה-ז...פֶּן יָמוּת בַּמִּלְחָמָה וְאִישׁ אַחֵר יַחְנְכֶנּוּ... פֶּן יָמוּת בַּמִּלְחָמָה וְאִישׁ אַחֵר יְחַלְּלֶנּוּ... פֶּן יָמוּת בַּמִּלְחָמָה וְאִישׁ אַחֵר יִקָּחֶנָּה. |
| **רש"י** (ה)ואיש אחר יחנכנו - ודבר של עגמת נפש הוא זה. | **רמב"ן** (ד-ה)וצוה על השלשה האלה לשוב, כי לבו על ביתו וכרמו ועל אשתו וינוס. |

1. עיין בפירושיהם של רש"י ורמב"ן, וענה:

א. לפי רש"י ורמב"ן, מדוע משחררים את האנשים הנזכרים בפסוקים ה-ז?

ב. מה ההבדל בין הפירושים השונים (למי התורה דואגת)?

|  |  |
| --- | --- |
| **⭘ רש"ר הירש** (דברים כ, ה)התורה מבליטה בשעת המלחמה את החשיבות המכרעת של תפקידי החיים של השלום, וכשהיא מפרטת את נימוקי החזרה, אין היא אומרת שהבית לא יהיה מיושב, השדה אל יהיה מעובד, והאשה תהיה אלמנה, אלא: פן - ימות במלחמה ואיש אחר יחנכנו - יחללנו - יקחנה. **ומכאן שהתורה מקפידה שכל אדם ימלא את התפקידים האלה של השלום,** ולפיכך מי שעמד למלא את התפקידים האלה ביחס מסויים שהוא חדש לו, היה פטור מחובת המלחמה. | **⭘ נתיבות שלום** (דברים עמ' קיט)העיקר הראשון במלחמה הוא המסירות למלחמה ואיש זה שבנה בית או נטע כרם או אירש אישה, השקיע בדבר את כל כוחותיו, וכל מעייניו שקועים בבית החדש או בכרם או באישה. **איש זה חסרה לו כבר מסירות הנפש הראויה למלחמה ועל כן ילך וישוב לביתו, שאינו מסוגל להילחם ועלול עוד לשבור את רוח הלוחמים ולהרפות ידיהם**, וזה מה שכתוב פן ימות במלחמה, לא שאנו חוששים פן ימות במלחמה אלא הוא עצמו מתיירא כך בלבבו "פן ימות"... ולכן "ילך וישוב לביתו'." |

1. לפי רש"ר הירש ובעל "נתיבות שלום", מדוע משחררים את האנשים הנזכרים בפסוקים ה-ז?

רש"י דברים כ, ח

הירא ורך הלבב - רבי עקיבא אומר: כמשמעו, שאינו יכול לעמוד בקשרי המלחמה ולראות חרב שלופה.

רבי יוסי הגלילי אומר: הירא מעבירות שבידו, ולכך תלתה לו תורה לחזור על "בית" ו"כרם" ו"אשה", לכסות על החוזרים בשביל עבירות שבידם. שלא יבינו שהם בעלי עבירה, והרואהו חוזר אומר שמא בנה בית או נטע כרם או ארש אשה.

1. הסוג הרביעי של האנשים החוזרים מהמלחמה הוא "הירא ורך הלבב". עיין בפסוק ח' וברש"י, וענה:

א. לפי כל אחת מהדעות התנאיות, ממה מפחד "הירא ורך הלבב"? מה שורש המחלוקת?

ב. לפי רבי יוסי הגלילי, מדוע הכהן מזכיר את החוזרים בגלל בית, כרם ואשה ביחד עם החוזר "הירא ורך לבב"?

"כִּי ה' אֱלֹהֵיכֶם הַהֹלֵךְ עִמָּכֶם לְהִלָּחֵם לָכֶם עִם אֹיְבֵיכֶם לְהוֹשִׁיעַ אֶתְכֶם" (ד')

* רמב"ן דברים כ, ד

**[א]** וטעם "כי ה' אלהיכם ההלך עמכם להלחם לכם עם אויביכם להושיע אתכם" - **יזהירם שלא ירך לבבם ולא ייראו מן האויבים, ויאמר שלא יבטחו בזה בגבורתם** **לחשוב בלבם גבורים אנחנו ואנשי חיל למלחמה**, רק שישיבו לבם אל השם ויבטחו בישועתו ויחשבו "כי לא בגבורת הסוס יחפץ ולא בשוקי האיש ירצה" כי "רוצה ה' את יראיו את המיחלים לחסדו" (תהלים קמז, י).

 **⌧[ב]** ואמר "**להלחם לכם עם אויביכם**" - כי יפילם לפניכם לחרב. ואמר "**להושיע אתכם**" - שהם ינצלו במלחמה ולא יפקד מהם איש, כי (לכאורה) יתכן שינצחו את אויביהם וימותו גם מהם רבים כדרך המלחמות. ועל כן צעק יהושע בנפול מהם בעי כשלשים וששה איש (יהושע ז, ז-ט), כי במלחמת מצוה שלו לא היה ראוי שיפול משערת ראשם ארצה, כי לה' המלחמה.

**⌧ [ג]** והנה הכהן שהוא העובד את השם יזהירם ביראתו ויבטיחם, **אבל השוטרים ידברו בנוהג שבעולם** פן ימות במלחמה - כי בדרך הארץ בכל המלחמות ימותו אנשים גם מכת הנוצחים.

וצוה על השלשה האלה לשוב, כי לבו על ביתו וכרמו ועל אשתו וינוס.

1. עיין בדברי הרמב"ן על פסוק ד, וענה:

א. לפי הרמב"ן בקטע א, בדברי הכהן "כי ה' אלהיכם ההלך עמכם להלחם לכם עם אויביכם להושיע אתכם" מצויים שתי אזהרות. מהן שתי האזהרות, וכלפי מי מכוונת כל אזהרה?

ב. על פי קטע ב, מה אמור להיות המצב האידיאלי במלחמת מצווה? הסבר את הביסוס שלו ממלחמת העי בתקופת יהושע.

ג,. עלפי קטע ג', מה הסתירה שעולה מדבריו של הכהן בפסוק ד' לבין דברי השוטרים בפסוק ה-ז? כיצד הרמב"ן מיישב את הסתירה?

"וּפָקְדוּ שָׂרֵי צְבָאוֹת בְּרֹאשׁ הָעָם" (ט')

|  |
| --- |
| דברים כ, טוְהָיָה כְּכַלֹּת הַשֹּׁטְרִים לְדַבֵּר אֶל הָעָם וּפָקְדוּ שָׂרֵי צְבָאוֹת בְּרֹאשׁ הָעָם. |
| רש"י דברים כ, ט שרי צבאות - שמעמידין זקפין, מלפניהם ומלאחריהם וכשילין של ברזל בידיהם וכל מי שרוצה לחזור הרשות בידו לקפח (להכות) את שוקיו. זקפין, בני אדם עומדים בקצה המערכה לזקוף את הנופלים ולחזקם בדברים, שובו אל המלחמה ולא תנוסו, **שתחלת נפילה - ניסה.** | רמב"ן דברים כ, טוצוה "ופקדו שרי צבאות בראש העם" - כי התורה תצוה **בדרך הארץ**, ותעשה הנסים עם יראיו בהסתר (בצורה שאינה חורגת מכללי הטבע). **ואין החפץ לפניו (לפני ה') לשנות טבעו של עולם,** זולתי כאשר אין שם דרך בהצלה אחרת, או להודיע שמו לצריו לעתים, כאשר היה בקריעת ים סוף וכיוצא בו. |

1. לפי רש" מה פירוש הציווי הניתן לשוטרים בפסוק ט': "וּפָקְדוּ שָׂרֵי צְבָאוֹת בְּרֹאשׁ הָעָם"? כיצד ביצעו ציווי זה? ומה הסיבה לכך?
2. על פי דברי הרמב"ן עולה, שהתורה בפסוק ט' פשוט מצווה את השוטרים למנות מפקדים - "שרי צבאות", שילכו לפניהם - בראש המחנה, בזמן הקרב.

א. מדוע התורה מצווה כן, הרי ה' הולך לפניהם בראש המחנה ונלחם להם? איזה עקרון לומד הרמב"ן מציווי זה?

ב. לפי הרמב"ן, מדוע הציווי כאן, לא סותר את דברי הכהן בפסוק ד: "כִּי ה' אֱלֹהֵיכֶם הַהֹלֵךְ עִמָּכֶם לְהִלָּחֵם לָכֶם עִם אֹיְבֵיכֶם לְהוֹשִׁיעַ אֶתְכֶם"?

יישום הפרשה במלחמת החשמונאים ביוונים

* + חשמונאים א, פרק ג', מו-ס

ויאספו ויבואו למצפה מול ירושלים, כי מקום תפילה במצפה לפנים בישראל. ויצומו ביום ההוא, וילבשו שק ואפר על ראשיהם, ויקרעו בגדיהם ויפרשו את ספר התורה... יביא את בגדי הכהונה ואת הבכורים ואת המעשרות ויעוררו את הנזירים אשר מלאו את הימים.

ויקראו בקול אל השמים לאמור: מה נעשה באלה ולאן נוליך אותם, ומקדשך נרמס ונטמא וכוהניך באבל ובבוז. והנה הגויים נאספים עלינו להשמידנו, אתה ידעת אשר יחשבו עלינו. איך נוכל לעמוד בפניהם אם אתה לא תושיע לנו. ויתקעו בחצוצרות ויקראו בקול גדול.

**ואחר כן הקים יהודה ראשי העם שרי אלפים ושרי מאות ושרי חמישים ושרי עשרות.**

**ויאמר לבוני בית, וללוקחי נשים, ולנוטעי כרמים ולרכי הלבב - לשוב כל איש לביתו על פי התורה.**

ויסע המחנה ויחנו מדרום לעמאוס.

**ויאמר יהודה: התאזרו והיו לבני חיל והיו נכונים לבקר להלחם עם הגויים אשר נאספו עלינו להשמידנו ואת מקדשנו. כי טוב לנו למות במלחמה מראות ברעות עמנו ומקדשנו. וכאשר יהיה הרצון בשמים כן יעשה.**

1. אלו שלוש הלכות מפרשיות דיני מלחמה מקיים יהודה המכבי?

ישומן של שתי המטרות המנחות את דיני מלחמה

במצוות ההכנה ליציאה למלחמה

במבוא ליחידה למדנו שהרמב"ן מצביע על שתי מטרות-על שמנחות את דיני המלחמה בתורה, נסכם את דבריו:

א. דיני המלחמה מטרתם לסייע לעם ישראל לנצח במלחמה - בדרך הטבע.

ב. דיני המלחמה מטרתם למנוע את תופעות הלוואי האנטי-מוסריות, שהן בדרך כלל חלק בלתי נפרד בכל מלחמה.

ובדומה לכך כתב הרב הרב סמט במאמרו:

הרב אלחנן סמט, מאמר: דיני המלחמה בספר דברים: סדרם ומגמתם.

מטרתה היסודית של המלחמה היא כמובן לנצח את האויב, ומערכת חוקי מלחמה ודאי אמורה לסייע למימושה של מטרה זו. אך מאידך זקוקה המלחמה, מפני אופייה המהותי והפוטנציאל המסוכן הטמון בה והמתואר לעיל, להגבלות ולריסון בתחומים שונים, ומערכת חוקי המלחמה מיועדת ודאי גם להשגת מטרות אלה.

1. הסבר כיצד כל אחד משני העקרונות הללו באים לידי ביטוי באופן מעשי, בדברי הכהן משוח מלחמה, בדברי השוטרים ובמצוות הכנה לקראת היציאה למלחמה. (הבא שתי דוגמאות לכל עקרון - ניתן להיעזר במאמרו של הרב אלחנן סמט הנמצא באינטרנט באתר דעת).

יחידה: דיני מלחמה

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **מבוא לדיני מלחמה** | **מלחמת מצווה** **ומלחמת עמלק** | **איסור יראה במלחמה** | **הכנות היציאה למלחמת רשות** | **הקריאה לשלום במלחמה** | **איסור השחתת עצים במלחמה** | **אשת יפת תואר** | **שמירת המחנה** | **נקי יהיה לביתו** |

הקריאה לשלום במלחמה (כ, י-יח)

למדנו שישנם שני סוגי מלחמות, בלשון חז"ל הם נקראים - "מלחמת מצוה" ו"מלחמת רשות":

**מלחמת מצוה** מוגדרת מלחמת כיבוש הארץ - משבעת העמים, או מלחמה בעמלק או מלחמה שנועדה להציל את עם ישראל מידי אויבים התוקפים אותם - "עזרת ישראל מיד צר".

**מלחמת רשות**, מוגדרת כמלחמה לכיבוש שטחים נוספים להרחבת גבולות הארץ.

אל איזה סוג מלחמה מדובר בפרשתינו?נסה לענות על שאלה זו בעקבות עיון בפסוקים הבאים:

|  |  |
| --- | --- |
| **דברים כ, י-יח** |  |
| (י) כִּי תִקְרַב אֶל עִיר לְהִלָּחֵם עָלֶיהָ וְקָרָאתָ אֵלֶיהָ לְשָׁלוֹם:(יא) וְהָיָה אִם שָׁלוֹם תַּעַנְךָ וּפָתְחָה לָךְ  וְהָיָה כָּל הָעָם הַנִּמְצָא בָהּ יִהְיוּ לְךָ לָמַס וַעֲבָדוּךָ:(יב) וְאִם לֹא תַשְׁלִים עִמָּךְ וְעָשְׂתָה עִמְּךָ מִלְחָמָה וְצַרְתָּ עָלֶיהָ:(יג) וּנְתָנָהּ ה' אֱלֹהֶיךָ בְּיָדֶךָ וְהִכִּיתָ אֶת כָּל זְכוּרָהּ לְפִי חָרֶב:(יד) רַק הַנָּשִׁים וְהַטַּף וְהַבְּהֵמָה וְכֹל אֲשֶׁר יִהְיֶה בָעִיר כָּל שְׁלָלָהּ תָּבֹז לָךְ וְאָכַלְתָּ אֶת שְׁלַל אֹיְבֶיךָ אֲשֶׁר נָתַן ה' אֱלֹהֶיךָ לָךְ:(טו) כֵּן תַּעֲשֶׂה לְכָל **הֶעָרִים הָרְחֹקֹת** מִמְּךָ מְאֹד  אֲשֶׁר לֹא מֵעָרֵי הַגּוֹיִם הָאֵלֶּה הֵנָּה: | (טז) רַק **מֵעָרֵי הָעַמִּים הָאֵלֶּה** אֲשֶׁר ה' אֱלֹהֶיךָ נֹתֵן לְךָ נַחֲלָה לֹא תְחַיֶּה כָּל נְשָׁמָה:(יז) כִּי הַחֲרֵם תַּחֲרִימֵם  הַחִתִּי וְהָאֱמֹרִי הַכְּנַעֲנִי וְהַפְּרִזִּי הַחִוִּי וְהַיְבוּסִי  כַּאֲשֶׁר צִוְּךָ ה' אֱלֹהֶיךָ:(יח) לְמַעַן אֲשֶׁר לֹא יְלַמְּדוּ אֶתְכֶם לַעֲשׂוֹת  כְּכֹל תּוֹעֲבֹתָם אֲשֶׁר עָשׂוּ לֵאלֹהֵיהֶם  וַחֲטָאתֶם לַה' אֱלֹהֵיכֶם: |

1. על אילו ערים מדובר בכל אחד מהטורים? כיצד הם נקראים בלשון המקרא וכיצד המלחמה מולם נקראת בלשון חז"ל?

מבוא למחלוקת רש"י רמב"ן

בפרשתינו מובאת מחלוקת מרכזית בין רש"י לרמב"ן **בשאלה באלו מלחמות יש לקרוא לשלום**. שאלה זו גוררות מחלוקות נוספות הן בפרטי ההלכות, והן בשאלות תחביריות בקריאת הפרשייה. נקודת המוצא של שני הפרשנים הם דברי הספרי על פסוק י' - כאשר כל פרשן הציע הבנה שונה לדברי הפסוקים ולדברי הספרי.

ספרי דברים פרשת שופטים פיסקא קצט

"כי תקרב אל עיר" - במלחמת הרשות הכתוב מדבר.

שיטת רש"י

רש"י דברים כ, י

כי תקרב אל עיר - במלחמת הרשות הכתוב מדבר, כמו שמפורש בענין (פסוק טו) "כן תעשה לכל הערים הרחוקות" וגו'.

1. עיין ברש"י על פס' י, וענה:

א. לפי רש"י - לאילו ערים צריך לקרוא לשלום? מה הביסוס לכך בפסוקים?

ב. על פי הכתוב בפס' יא, מה הם תנאי השלום המוצעים לעיר שקוראים עליה לשלום?

ג. לפי רש"י, על אילו פסוקים מוסב הכתוב בפסוק טו: "כן תעשה לכל הערים הרחוקות ממך מאוד"?

שיטת הרמב"ן

|  |
| --- |
| **רמב"ן דברים כ, י** |
| **א. שיטת רש"י** | 'כי תקרב אל עיר להלחם עליה וקראת אליה לשלום' - **במלחמת הרשות** הכתוב מדבר, כמו שמפורש בענין (פסוק טו), כן תעשה לכל הערים הרחוקות ממך מאד, **לשון רש"י.**  |
| **ב. ביסוס לשיטת רש"י מהספרי**  | כתב הרב (רש"י) זה מספרי (שופטים קצט) ששנו שם כלשון הזה: "במלחמת הרשות הכתוב מדבר".  |
| **ג. מחלוקת הרמב"ן עם רש"י בהבנת הספרי** | והכונה לרבותינו בכתוב הזה, אינה אלא לומר שהפרשה בסופה תחלק בין שתי המלחמות, אבל **קריאת השלום אפילו במלחמת מצוה** היא, שחייבים לקרוא לשלום אפילו לשבעה עממים. |
| **ד. ראיה [1] לשיטת רמב"ן** | **שהרי משה קרא לשלום לסיחון מלך** האמורי (דברים ב', כו-כט), ולא היה עובר על "עשה" ועל "לא תעשה" שבפרשה, כי "החרם תחרימם" (פסוק יז) ו"לא תחיה כל נשמה" (פסוק טז). |
| **ה. הסבר הפסוקים לפי הרמב"ן** | אבל הפרש (ההבדל) שביניהם כאשר לא תשלים ועשתה מלחמה, שציוה הכתוב ברחוקות - להכות את כל זכורה ולהחיות להם הנשים והטף בזכרים, ובערי העמים האלה ציוה - להחרים גם הנשים והטף. |
| **ו. ראיה [2] לשיטת הרמב"ן** | וכך אמרו רבותינו במדרש אלה הדברים רבה (ה יג), והוא עוד בתנחומא ובגמרא ירושלמי (שביעית פ"ו ה"א): "אמר רבי שמואל ברבי נחמני יהושע בן נון קיים הפרשה הזו, **מה עשה יהושע? היה שולח פרוסדיטגמא (אגרת) בכל מקום שהיה הולך לכבוש והיה כותב בה, מי שמבקש להשלים יבוא וישלים**, ומי שמבקש לילך לו ילך לו, ומי שמבקש לעשות מלחמה יעשה מלחמה. הגרגשי פנה, הגבעונים שהשלימו עשה להם יהושע שלום, שלשים ואחד מלכים שבאו להלחם הפילם הקדוש ברוך הוא וכו'.  |
| **ז. ראיה [3]**  | וכך אמר הכתוב בכולם (יהושע יא יט כ) **"לא היתה עיר אשר השלימה אל בני ישראל** בלתי החוי יושבי גבעון את הכל לקחו במלחמה, כי מאת ה' היתה לחזק את לבם לקראת המלחמה את ישראל למען החרימם" - **מכלל שאם רצו להשלים היו משלימים עמם**. |
| **ח. הבדל נוסף בין ערים רחוקות לקרובות** | ונראה שיש הפרש עוד בשאלת השלום, **ש"בערים הרחוקות" - נשאל להם לשלום ושיהיו לנו למס ויעבדונו, אבל "בערי העמים האלה" - נשאל להם לשלום ומסים ועבדות על מנת שיקבלו עליהם שלא לעבוד ע"ז,** ולא הזכיר הכתוב זה בפרשה הזאת, שכבר נאסר לנו בעובדי ע"ז (שמות כג לג) "לא ישבו בארצך פן יחטיאו אותך לי כי תעבוד את אלהיהם". ויתכן שלא נצטרך להודיע להם רק השלום והמסים והשעבוד, ואחרי שיהיו משועבדים לנו נגיד להם שאנו עושים משפטים בע"ז ובעובדיה בין יחיד בין רבים. וכן מה שנאמר כאן (פסוק יח) "למען אשר לא ילמדו אתכם לעשות ככל תועבותם", ואמרו בספרי (שופטים רב) "הא אם עשו תשובה אינן נהרגים" - בשבעת עממים הוא, והתשובה הוא שיקבלו עליהם שבע מצות שנצטוו בני נח, לא שיתגיירו להיותם גרי צדק. |
| **⌧ ט. ראיה [4]**  | **וזה הענין שעשה המלך שלמה**, שכתוב בו (מ"א ט טו - כב) "וזה דבר המס אשר העלה המלך שלמה לבנות את בית ה' ואת ביתו ואת המלוא ואת חומת ירושלים וגו', כל העם הנותר מן האמורי החתי הפרזי החוי והיבוסי, בניהם אשר נותרו אחריהם בארץ אשר לא יכלו בני ישראל להחרימם ויעלם שלמה למס עובד עד היום הזה, ומבני ישראל לא נתן שלמה עבד". והענין הזה כתורה עשאו כי קבלו עליהם שבע מצות. ודבר ברור הוא כי כיון שנתנם שלמה עושי מלאכתו, גברה ידו עליהם ויכול היה להחרימם, אלא שהיה מותר לקיימם כמו שכתבנו.  |
| **⌧ י. קושי על שיטת הרמב"ן מהאירוע עם אנשי גבעון - ושלושה תירוצים** | ...ודע כי ענין **אנשי גבעון** היה מפני: (1) **שלא היו יודעין משפטם של ישראל בקריאת השלום**, והקדימו קודם שתבא להם פרוסדיטגמא (אגרת) של יהושע, ולכך אמרו (יהושע ט כד) "ונירא מאד לנפשותינו".(2) **או שלא רצו מתחילה לשמוע לדברי יהושע, ובסוף פחדו,** ועשו עצמם נכרים דכתיב: "ויושבי גבעון שמעו את אשר עשה יהושע ליריחו ולעי ויעשו גם המה בערמה" (יהושע ט, ג-ד).(3) **והיה מועיל להם עוד, שלא יהיו להם לעבדים אלא יהיו עמם בעלי ברית.** ומפני זה הקפידו עליהם, והיו נהרגין אלמלא שבועת הנשיאים, מפני שהיה עליהם לקבל מסים ושעבוד כמו שאמרנו, **והם כרתו להם ברית להיותם שוים להם ובעלי ברית ועוזרים זה לזה במלחמותיהם, ועשו עמהם שלום**, לפי שהיו סבורין שהם ערים רחוקות מאד מן העמים שאין דעתם לבא עליהם כלל. ולפיכך קלל אותם יהושע ואמר (יהושע ט, כג) "ועתה ארורים אתם", שהם מן העמים הארורים אשר אררם ה', ועשה להם כמשפט הראוי להעשות בהם לקיים מה שנאמר: "למס ועבדוך", שיהיו חוטבי עצים ושואבי מים לעדה ולמזבח ה', והוא המס והשעבוד כמו שפירשנו. ויש אומרים (פירוש הדומה להסבר השני), כי פירוש "והיה אם שלום תענך" (דברים כ, יא), בעת הקריאה, אבל אם מאנו מתחילה שוב אין מקבלין אותם, והגבעונים מאנו בפרוסדיטגמא ולא היה הדין לקבלם. |

1. למד את דברי הרמב"ן, החולק על רש"י בהבנת הפרשה, וסכם את שתי הדעות בטבלה שלפניך:

|  |  |  |
| --- | --- | --- |
|   | **רש"י** | **רמב"ן** |
| **א.** **הנושא המרכזי** בו נחלקו. רש"י ורמב"ן. מה דעת כל פרשן? |  |  |
| **ב. דין הערים הרחוקות**  - מעוניינים בשלום |  |  |
|  - מעוניינים במלחמה |  |  |
| **ג. דין הערים הקרובות** (7 עממים) - מעוניינים בשלום |  |  |
|  - מעוניינים במלחמה |  |
| **ד. על מה מוסב פסוק ט**ו "כן תעשה..."?  |  |  |
| **ה. ראיות ממקורות אחרים**  |  |  |

**⌧**

1. עיין בקטע י בדברי הרמב"ן, וענה: לפי שיטת רמב"ן, שיש מצוה לקרוא לשלום גם בערי ארץ ישראל, קשה - לשם מה הגבעונים היו צריכים להערים, הם היו יכולים להיענות לקריאת ישראל לשלום, ולא היה להם צורך לספר שהם באו מארץ רחוקה? מה הן שלושת התשובות שהרמב"ן מציע לראיה זו נגדו?

**רש"י - חובה לקרוא לשלום ל**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

101

|  |  |  |  |  |
| --- | --- | --- | --- | --- |
| 1.  | 3.  | 5.  | (י) כִּי תִקְרַב אֶל עִיר לְהִלָּחֵם עָלֶיהָ וְקָרָאתָ אֵלֶיהָ לְשָׁלוֹם:(יא) וְהָיָה אִם שָׁלוֹם תַּעַנְךָ וּפָתְחָה לָךְ וְהָיָה כָּל הָעָם הַנִּמְצָא בָהּ יִהְיוּ לְךָ לָמַס וַעֲבָדוּךָ: | (טו) **כֵּן תַּעֲשֶׂה** לְכָל הֶעָרִים הָרְחֹקֹת (במלחמת רשות) מִמְּךָ מְאֹד אֲשֶׁר לֹא מֵעָרֵי הַגּוֹיִם הָאֵלֶּה הֵנָּה: |
| 6.  | (יב) וְאִם לֹא תַשְׁלִים עִמָּךְ וְעָשְׂתָה עִמְּךָ מִלְחָמָה וְצַרְתָּ עָלֶיהָ:(יג) וּנְתָנָהּ ה' אלקיך בְּיָדֶךָ וְהִכִּיתָ אֶת כָּל זְכוּרָהּ לְפִי חָרֶב:(יד) רַק הַנָּשִׁים וְהַטַּף וְהַבְּהֵמָה וְכֹל אֲשֶׁר יִהְיֶה בָעִיר כָּל שְׁלָלָהּ תָּבֹז לָךְ וְאָכַלְתָּ אֶת שְׁלַל אֹיְבֶיךָ אֲשֶׁר נָתַן ה' אֱלֹקֶיךָ לָךְ: |
| 2.  | 4.  | (טז) **רַק** מֵעָרֵי הָעַמִּים הָאֵלֶּה אֲשֶׁר ה' אלקיך נֹתֵן לְךָ נַחֲלָה (הערים הקרובות=מלחמת מצווה) לֹא תְחַיֶּה כָּל נְשָׁמָה:(יז) כִּי הַחֲרֵם תַּחֲרִימֵם הַחִתִּי וְהָאֱמֹרִי הַכְּנַעֲנִי וְהַפְּרִזִּי הַחִוִּי וְהַיְבוּסִי כַּאֲשֶׁר צִוְּךָ ה' אלקיך:(יח) לְמַעַן אֲשֶׁר לֹא יְלַמְּדוּ אֶתְכֶם לַעֲשׂוֹת כְּכֹל תּוֹעֲבֹתָם אֲשֶׁר עָשׂוּ לֵאלֹקֵיהֶם וַחֲטָאתֶם לַה' אֱלֹקֵיכֶם: |

**רמב"ן - חובה לקרוא לשלום ל**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| 1.  | 5.  | (י) כִּי תִקְרַב אֶל עִיר לְהִלָּחֵם עָלֶיהָ וְקָרָאתָ אֵלֶיהָ לְשָׁלוֹם:(יא) וְהָיָה אִם שָׁלוֹם תַּעַנְךָ וּפָתְחָה לָךְ וְהָיָה כָּל הָעָם הַנִּמְצָא בָהּ יִהְיוּ לְךָ לָמַס וַעֲבָדוּךָ: |  |
| 2.  | 3.  | 6.  | (יב) וְאִם לֹא תַשְׁלִים עִמָּךְ וְעָשְׂתָה עִמְּךָ מִלְחָמָה וְצַרְתָּ עָלֶיהָ:(יג) וּנְתָנָהּ ה' אלקיך בְּיָדֶךָ וְהִכִּיתָ אֶת כָּל זְכוּרָהּ לְפִי חָרֶב:(יד) רַק הַנָּשִׁים וְהַטַּף וְהַבְּהֵמָה וְכֹל אֲשֶׁר יִהְיֶה בָעִיר כָּל שְׁלָלָהּ תָּבֹז לָךְ וְאָכַלְתָּ אֶת שְׁלַל אֹיְבֶיךָ אֲשֶׁר נָתַן ה' אֱלֹקֶיךָ לָךְ: | (טו) **כֵּן תַּעֲשֶׂה** לְכָל הֶעָרִים הָרְחֹקֹת (במלחמת רשות) מִמְּךָ מְאֹד אֲשֶׁר לֹא מֵעָרֵי הַגּוֹיִם הָאֵלֶּה הֵנָּה: |
| 4.  | 7.  | (טז) **רַק** מֵעָרֵי הָעַמִּים הָאֵלֶּה אֲשֶׁר ה' אלקיך נֹתֵן לְךָ נַחֲלָה (הערים הקרובות=מלחמת מצווה) לֹא תְחַיֶּה כָּל נְשָׁמָה:(יז) כִּי הַחֲרֵם תַּחֲרִימֵם הַחִתִּי וְהָאֱמֹרִי הַכְּנַעֲנִי וְהַפְּרִזִּי הַחִוִּי וְהַיְבוּסִי כַּאֲשֶׁר צִוְּךָ ה' אלקיך:(יח) לְמַעַן אֲשֶׁר לֹא יְלַמְּדוּ אֶתְכֶם לַעֲשׂוֹת כְּכֹל תּוֹעֲבֹתָם אֲשֶׁר עָשׂוּ לֵאלֹקֵיהֶם וַחֲטָאתֶם לַה' אֱלֹקֵיכֶם: |

ישומן של שתי המטרות המנחות את דיני מלחמה

במצוות הקריאה לשלום

במבוא ליחידה למדנו שהרמב"ן מצביע על שתי מטרות-על שמנחות את דיני המלחמה בתורה, נסכם את דבריו:

א. דיני המלחמה מטרתם לסייע לעם ישראל לנצח במלחמה - בדרך הטבע.

ב. דיני המלחמה מטרתם למנוע את תופעות הלוואי האנטי-מוסריות, שהן בדרך כלל חלק בלתי נפרד בכל מלחמה.

ובדומה לכך כתב הרב הרב סמט במאמרו:

הרב אלחנן סמט, מאמר: דיני המלחמה בספר דברים: סדרם ומגמתם.

מטרתה היסודית של המלחמה היא כמובן לנצח את האויב, ומערכת חוקי מלחמה ודאי אמורה לסייע למימושה של מטרה זו. אך מאידך זקוקה המלחמה, מפני אופייה המהותי והפוטנציאל המסוכן הטמון בה והמתואר לעיל, להגבלות ולריסון בתחומים שונים, ומערכת חוקי המלחמה מיועדת ודאי גם להשגת מטרות אלה.

1. למצוות לקריאה לשלום ניתן למצוא טעמים תועלתניים ששייכים יותר למטרת-העל הראשונה שלמדנו, וישנן טעמים מוסריים ששייכים יותר למטרת העל השנייה שלמדנו. היעזר במאמרו של הרב אלחנן סמט הנמצא באינטרנט באתר "דעת" , וענה:

א. הבא שני טעמים תועלתניים למצוות הקריאה לשלום במלחמה.

ב. הבא שני טעמים מוסריים למצוות הקריאה לשלום במלחמה.

**⌧"לֹא תְחַיֶּה כָּל נְשָׁמָה"**

**שאלה מתוך השו"ת באתר כיפה**

**מה ההסבר בציווי הזה? הרי תושבי ארץ ישראל לא עשו שום דבר רע ליהודים, למה ציווה ה´ להרוג את כולם אנשים נשים וטף?**

**א. מתוך פירוש "הכתב והקבלה" ספר דברים /** הרב יעקב מקלנבורג(מרבני גרמניה במאה ה-19, בן תקופתו של הרש"ר הירש, שנאבק ברפורמה)

והנה בהך הריגת טף ונשים כבר עמדו עליו המפרשים, דנראה כאכזריות גדולה לשפוך דם נפשות נקיים. אם האבות חטאו שהם בעלי דעת ואינם מתרצים לשלום, ומה פשעו הקטנים חסרי דעת וכן האשה שהיא תחת יד בעלה? ומטבעם אינם עושים מלחמה ולא מגבורתם ולא מעצתם נעשה מניעת השלום מבעליהן. ולמה יהרגו?! ואמרו המפרשים כי הוא יתברך ידע שהם מקולקלים בתכלית הקלקול, ומשחת נפשם בם יותר מכל שאר האומות ושלא יצא מהם גם אחד בכל הדורות הבאים שיכשיר מעשיו, לכן כולן התחייבו כיליון אבדן ומוות. ועוד, כי הטף והנשים האלה להיותם מורגלים עד הנה בדרכי האלילים, ואית בהן [=ויש בהם] גם כן חשש ד"לא ילמדו אתכם לעשות ככל תועבותם" לכן בא הציווי לכלותם...

ולולא דמיסתפינא [היתי מתיירא] הייתי אומר דבר חדש בעניין זה, כי כל הרואה בעין יפה יראה כי מה שציוותה התורה להתנהג עם הכנענים אין בזה צד אכזריות חלילה, "כי לא יחפוץ ה' במות המת כי אם בשוב הרשע מדרכו וחיה", ומה שנאמר בכך "לא ישבו בארצך", אינו רק כשהם אדוקים בעבודה זרה, אבל כשיעזבו אותם, מותר לישב בארץ... וכן מבואר במקרא עצמו: "פן יחטיאו אותם כי תעבוד את אלוהיהם". ובתלמוד ירושלמי, יהושע היה שולח פרוסדיטגמא וכו'... ואמרו [סוטה לה, ב] שכתבו התורה על האבנים בשבעים לשון, וכתבו למטה: "למען אשר לא ילמדו אתכם לעשות וגו', הא למדת שאם היו חוזרים בתשובה היו מקבלים אותן. וכן אמרו בספרי כאן, "למען אשר לא ילמדו", הא אם עשו תשובה - בקבלת ז' מצוות בני נח - אינן נהרגין.

מעתה אני אומר שאין מן ההכרח לפרש "לא תחיה" על הריגת הטף והנשים בהחלט, כי לשון "חיה" בפועל ישמש גם על כלכול [כלכלה] המזון, 'כמו ותחיינה את הילדים' [שמות א, יז] פירשוהו רבותינו שהיו מספקות להם מזון כדי להחיותם [סוטה יא]... ומזה העניין יאמר כאן להחיותם... כדי להחזיק בהם ולשעבד בהם לעבדים ולשפחות [כמו ביתר העמים על פי דין "למס ועבדוך"]... הלא תראה בעמון ומואב שנצטוינו עליהם "לא תדרוש שלומם וטובתם", בכל זאת אם הם מבקשים השלום מקבלים אותם [רמב"ם מלכים ו, ו].

ואף אם לא תנוח דעתך עליך בהא פירושא ותפרש כוונת "לא תחיה" על מניעת החיים בעצם, רצוני לומר המוות, על כרחך צריך אתה להודות כי אין המכוון בו להמית כל האנשים הנמצאים בעיר בלתי [בלי] אבחנה על עיקר סיבת מניעתם השלום אם היתה בהסכמת כולם אם לא... ולזה [לכן] לא הזכיר הכתוב בעשיית השלום ומניעתו את העם כי אם את העיר. "וקראת אליה לשלום", "שלום תענך" "ופתחה", "ואם לא תשלים" להורות על מניעת כולם [שכולם יחד התנגדו לשלום], אז 'לא תחיה כל נשמה'. לא כשהיה בין העם אשר בתוכה דעות מחולקות, כי בדרך זה לא יתחייבו [הריגה] כי אם המחויבים לבד. ומזה תדון גם על הטף והנשים, אם כעת תובעים בפה מלא את השלום ומקבלים ז' מצוות בני נח, אין לחייבם מיתה בשביל עוון אבותם ורשעת בעליהם, אבל נפטור [נשחרר] אותם ללכת אל נפשם.

**ב. מתוך "פניני הלכה -ארץ ישראל " /**הרב אליעזר מלמד

**מצווה להציע שלום**

כאשר נצרכים ישראל לפתוח במלחמה נגד עיר, ציוותה התורה לקרוא לה תחילה לשלום, שנאמר (דברים כ, י): "כִּי תִקְרַב אֶל עִיר לְהִלָּחֵם עָלֶיהָ וְקָרָאתָ אֵלֶיהָ לְשָׁלוֹם". הצעת השלום **פירושה הצעת כניעה**, וכמו שנאמר (שם כ, יא): "וְהָיָה אִם שָׁלוֹם תַּעַנְךָ וּפָתְחָה לָךְ וְהָיָה כָּל הָעָם הַנִּמְצָא בָהּ יִהְיוּ לְךָ לָמַס וַעֲבָדוּךָ". והכוונה - קבלת שלטון ישראל באופן מלא, תשלום מיסים וסיוע בגופם לכל צרכי ישראל. ובנוסף לכך, קבלת יסודות האמונה והמוסר הכלל עולמיים, שהם שבע מצוות בני נח (רמב"ם מלכים ו, א). ואלו הן שבע המצוות: איסור עבודה זרה, איסור גילוי עריות, איסור שפיכות דמים, איסור גניבה, איסור ברכת ה´ (לשון סגי נהור והכוונה לקללה), איסור אכילת אבר מן החי והחיוב למנות בתי דינים שישפטו משפט צדק בכל הדינים שבין אדם לחבירו.

ואפילו לפני שיוצאים למלחמה להכרית את עמלק, יש לקרוא להם לשלום, היינו להציע להם שיקבלו על עצמם שבע מצוות בני נח, ובזה יפסיקו להיחשב עמלק, ויהיו משועבדים ומעלים מס לישראל. אם קיבלו את תנאי השלום, אין נלחמים נגדם. ואם לא קיבלו, נלחמים נגדם עד כלותם (כך משמע מהרמב"ם וכס"מ מלכים ו, א-ד. ועיין בפ"ה זמנים יד, ח).

... עוד יש לציין, שכאשר יש חשש שתוך הקריאה לשלום האויב יתקוף אותנו ונסבול מזה אבדות, אין לקרוא לו לשלום.

**מלחמת חורמה**

כאשר הצעת השלום נדחתה, פותחים במלחמה. והמלחמה אכזרית... ולכאורה יש לשאול: מדוע היו צריכים להרוג את כל הזכרים, ומהכנענים כל נשמה? שתי סיבות עיקריות לכך: [א] במלחמה צריך לנצח באופן מוחלט, שאם לא כן, בוודאי תבוא מערכה נוספת שתסכן שוב את קיומנו, ומי יודע מה יהיה סופה. ולא זו בלבד, אלא שאם הניצחון לא יהיה מוחלט לא נרתיע אויבים אחרים מלסכן את קיומנו. והכל תלוי במנהג העולם. באותם הזמנים כך נהגו המנצחים, ואם ישראל לא היו נוהגים כמקובל, היו כל העמים שסביבנו יודעים שכדאי להילחם בישראל, שאם ינצחו - מה טוב, ואם יפסידו - לא נורא (ע´ אגרות ראיה ח"א עמוד ק´). [ב] מצד הצדק יש להעניש את הרשעים שונאי ישראל במידה כנגד מידה, ומה שהם זממו לעשות לנו יש לעשות להם. וכן עשינו בימי המן הרשע.

ואם ישאלו, אם ננהג כך מה יהיה ההבדל בין ישראל לעמים? ההבדל הוא כפול: [א] אנו פותחים בשלום, [ב] גם לאחר שאנו מנצחים, אנו פוגעים רק כפי הצורך והצדק ולא יותר.

גם בימינו, עלינו לשאוף לניצחון מוחלט, עד כניעתם הגמורה של אויבינו, כדי להרתיע וכדי להעניש. אמנם ברוך ה´ היום כבר לא מקובל להרוג כל זכר, ובכלל משתדלים שלא לפגוע באוכלוסייה אזרחית, וממילא אין לנו צורך לעשות כך באויבינו. אבל צריך שהניצחון יהיה חזק וכואב באופן שירתיע את אויבינו, וגם שיהיה בו עונש של מידה כנגד מידה, מה שהם זממו לעשות לנו נעשה להם. אולם מעבר לזה אין לעשות.

**הכרתת רשעים במלחמה**

כאשר יוצאים למלחמה באויב הקם עלינו לכלותינו, אין המגמה רק להציל את ישראל ולהרתיע את שונאי ישראל, אלא גם להכרית את הרשעים ולכלותם מן העולם.

ואמנם מלכתחילה הננו רוצים לגמול חסד עם כל אדם בעולם, וכפי שנהג אברהם אבינו ע"ה, שהיה מכניס אורחים. ואפילו עובדי עבודה זרה שפלה, היה מקרב באהבה, וגומל עמהם חסד בהכנסת אורחים ומקרבם לאמונה בה´. ובני ישראל מטבעם רחמנים וגומלי חסדים (יבמות עט, א). אבל יש בחירה לאדם, וכשאדם החליט להתנהג ברשעות והוא רוצה להרוג בנו, ולגזול מאתנו את הארץ הקדושה שה´ הנחיל לאבותינו ולנו, מצווה להילחם בו כדי להעניש אותו ואת תומכיו.

וכדברי דוד מלכנו אשר שר (שמואל ב´ כב, לח-מג): "אֶרְדְּפָה אֹיְבַי וָאַשְׁמִידֵם וְלֹא אָשׁוּב עַד כַּלּוֹתָם. וָאֲכַלֵּם וָאֶמְחָצֵם וְלֹא יְקוּמוּן וַיִּפְּלוּ תַּחַת רַגְלָי..." אכן דוד לא עסק רק בהגנה, הוא עסק גם בהתקפה יזומה על שונאי ישראל. לצבאו של דוד אין ראוי לקרוא "צבא ההגנה לישראל" אלא "צבא ההתקפה לישראל" או "צבא ישראל".

וצריך לדעת, שכל הנלחם בישראל נלחם גם בריבונו של עולם, שישראל הם בניו. ועל כן מלחמותיו של דוד נגד שונאי ישראל נקראות "מלחמות ה´" (שמואל א´ יח, יז; כח, כח). וזו גבורה מוסרית, לכלות מן העולם את שונאי ה´ ושונאי ישראל, ובזכותה זכה דוד להקים את מלכות ישראל לדורות.

וכך סיים את שירתו (שמואל ב´ כב, נ-נא): "עַל כֵּן אוֹדְךָ ה´ בַּגּוֹיִם וּלְשִׁמְךָ אֲזַמֵּר. מִגְדּוֹל יְשׁוּעוֹת מַלְכּוֹ וְעֹשֶׂה חֶסֶד לִמְשִׁיחוֹ לְדָוִד וּלְזַרְעוֹ עַד עוֹלָם".

יחידה: דיני מלחמה

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **מבוא לדיני מלחמה** | **מלחמת מצווה** **ומלחמת עמלק** | **איסור יראה במלחמה** | **הכנות היציאה למלחמת רשות** | **הקריאה לשלום במלחמה** | **איסור השחתת עצים במלחמה** | **אשת יפת תואר** | **שמירת המחנה** | **נקי יהיה לביתו** |

איסור השחתת עצים במלחמה: פרק כ, יט-כ

דברים כ, יט-כ

(יט) כִּי תָצוּר אֶל עִיר יָמִים רַבִּים לְהִלָּחֵם עָלֶיהָ לְתָפְשָׂהּ לֹא תַשְׁחִית אֶת עֵצָהּ לִנְדֹּחַ עָלָיו גַּרְזֶן[[3]](#footnote-3)

 כִּי מִמֶּנּוּ תֹאכֵל וְאֹתוֹ לֹא תִכְרֹת כִּי הָאָדָם עֵץ הַשָּׂדֶה לָבֹא מִפָּנֶיךָ בַּמָּצוֹר:

(כ) רַק עֵץ אֲשֶׁר תֵּדַע כִּי לֹא עֵץ מַאֲכָל הוּא אֹתוֹ תַשְׁחִית וְכָרָתָּ וּבָנִיתָ מָצוֹר עַל הָעִיר אֲשֶׁר הִוא עֹשָׂה עִמְּךָ מִלְחָמָה עַד רִדְתָּהּ:

1. לפי הפשט, אילו עצים אסור להשחית בזמן מלחמה? ומה הם הנימוק/ים שכותבת התורה לדין זה?

"כִּי הָאָדָם עֵץ הַשָּׂדֶה לָבֹא מִפָּנֶיךָ בַּמָּצוֹר" - מחלוקת רש"י אב"ע

|  |
| --- |
| דברים כ, טלֹא תַשְׁחִית אֶת עֵצָהּ לִנְדֹּחַ עָלָיו גַּרְזֶן כִּי מִמֶּנּוּ תֹאכֵל וְאֹתוֹ לֹא תִכְרֹת **כִּי הָאָדָם עֵץ הַשָּׂדֶה לָבֹא מִפָּנֶיךָ בַּמָּצוֹר.** |
| רש"י דברים פרק כ, יט כי האדם עץ השדה - הרי "כי" משמש בלשון דלמא (שמא, האם). שמא האדם עץ השדה להכנס בתוך המצור מפניך, להתייסר ביסורי רעב וצמא כאנשי העיר?! למה תשחיתנו? | אבן עזרא דברים פרק כ פסוק יט ולפי דעתי, שאין לנו צורך לכל זה, וזה פירושו: "כי ממנו תאכל ואותו לא תכרות, כי האדם עץ השדה". והטעם - כי **חיי** בן אדם הוא עץ השדה (פרי העץ נותן חיים לאדם). וכמוהו: "כי נפש הוא חובל" (דברים כד, ו), - כי **חיי** נפש הוא חובל. "ואותו לא תכרות" דבק עם (יש לחבר למילים) "לבא מפניך במצור". הנה לא תשחית עץ פרי שהוא חיים לבן אדם, רק מותר שתאכל ממנו, ואסור לך להשחיתו כדי שתבא העיר מפניך במצור. והעד (וההוכחה) על זה הפירוש שהוא נכון, שאמר "וכרת ובנית מצור" (פסוק כ). |

1. למד את דברי רש"י ואב"ע החולקים בפירוש פסוק יט', וסכם את שתי הדעות בטבלה שלפניך:

|  |  |  |
| --- | --- | --- |
|  | **רש"י** | **אב"ע** |
| **א.** **כיצד יש לקרוא את סוף פסוק יט?**  **בתמיהה / כמשפט רגיל.** |  |  |
| **ב. מה פירוש המילה "כי"?**  **האם / שהרי** |  |  |
| **ג. כתוב בלשונך את פירוש הפסוק "כִּי הָאָדָם עֵץ הַשָּׂדֶה..." פתח את המשפט שלך במילה האם... או שהרי...** |  |  |
| **ד. מה טעם לאיסור השחת עצי מאכל?** |  |  |
| **ה. האם הפסוק "מסורס"? אם כן, מהו הסדר הנכון של המילים בפסוק?** | הפסוק לא מסורסקוראים את הפסוק כסידרו:"כִּי מִמֶּנּוּ תֹאכֵל וְאֹתוֹ לֹא תִכְרֹת כִּי הָאָדָם עֵץ הַשָּׂדֶה לָבֹא מִפָּנֶיךָ בַּמָּצוֹר" |  |
| **ו. כמה טעמים מופיעים בפסוק ט לאיסור להשחית עצים?** |  |  |

1. **שאלת מחשבה:** פרט הלכתי אחד הכתוב בפרשיה מעורר קושי על אחד הפירושים. איזה פירוש מעורר קושי ומהו?

"רַק עֵץ אֲשֶׁר תֵּדַע כִּי לֹא עֵץ מַאֲכָל הוּא אֹתוֹ תַשְׁחִית" (כ')

רמב"ן דברים כ, יט-כ

כי האדם עץ השדה - יפה פירש רבי אברהם כי שיעור הכתוב (סדר המילים הנכון בכתוב הוא): 'כי ממנו תאכל, כי האדם עץ השדה, ואותו לא תכרות, לבא מפניך במצור' וטעם כי האדם עץ השדה, כמו 'כי נפש הוא חובל' (להלן כד ו).

אבל על דעת רבותינו (ב"ק צא ב) מותר לכרות עץ מאכל לבנות מצור, ולא אמרה תורה "רק עץ אשר תדע כי לא עץ מאכל הוא" וגו' - **אלא להקדים ולומר שאילן סרק קודם לאילן מאכל. אם כן, פירוש הפרשה לדעתם,** **שהזהירה תורה לא תשחית את עצה לכרות אותם דרך השחתה שלא לצורך המצור, כמנהג המחנות.**

והטעם, **כי הנלחמים משחיתים בעיר וסביב הארץ** אולי יוכלו לה, כענין שנאמר: "וכל עץ טוב תפילו וכל מעיני מים תסתמו" (מ"ב ג, יט), ואתם לא תעשו כן להשחיתה, כי תבטחו בשם שיתן אותה בידכם, כי האדם עץ השדה הוא, ממנו תאכל ותחיה, ובו תבוא העיר מפניך במצור, לומר אתה תחיה ממנו אחרי שתכבוש העיר, וגם בהיותך במחנה לבא מפניך במצור תעשה כן.

וטעם (ופירוש) "אותו תשחית וכרת" - כי מותר אתה לכרות אותו לבנות המצור וגם להשחיתו עד רדתה (כניעת העיר), כי לפעמים תהיה ההשחתה צורך הכבוש, כגון שיהו אנשי העיר יוצאים ומלקטין עצים ממנו, או נחבאים שם ביער להלחם בכם, או שהם לעיר למחסה ולמסתור מאבן נגף.

1. עיין בדברי הרמב"ן על פסוק יט, וענה:

א. לפי הפשט, אילו עצים מותר לכרות בעת מלחמה? ומה הנימוק?

ב. לדעת חז"ל - האם יש מצבים שבהם מותר לכרות במלחמה עצי פרי?

ג. על פי דברי חז"ל, כיצד מפרש הרמב"ן את ציווי התורה, לא לכרות עצי פרי אלא עצי סרק?

ד. כתבו שני מצבים בהם מותר לעקור עצים במהלך המלחמה. שים לב המצב השני נחלק לשלוש דוגמאות.

ה. על איזו תופעה שלילית בזמן המלחמה מדבר הרמב"ן? כיצד היא באה לידי ביטוי בנושא העצים? ומה דעת התורה על כך?

"...עַד רִדְתָּהּ" (כ')

|  |
| --- |
| **דברים כ, כ**רַק עֵץ אֲשֶׁר תֵּדַע כִּי לֹא עֵץ מַאֲכָל הוּא אֹתוֹ תַשְׁחִית וְכָרָתָּ וּבָנִיתָ מָצוֹר עַל הָעִיר אֲשֶׁר הִוא עֹשָׂה עִמְּךָ מִלְחָמָה **עַד רִדְתָּהּ:** |
| **⌧ אונקלוס**עד רדתה - עד דתיכבשה | **רש"י**עד רדתה - לשון רדוי, שתהא כפופה לך. | **⌧ רשב"ם** עד רדתה - עד רדת חומותיה. כדכתיב: "וְהֵצַר לְךָ בְּכָל שְׁעָרֶיךָ עַד רֶדֶת חֹמֹתֶיךָ הַגְּבֹהֹת וְהַבְּצֻרוֹת אֲשֶׁר אַתָּה בֹּטֵחַ בָּהֵן" (דברים כח, נב)  |

1. כתוב בלשונך מה הפירוש של פסוק כ', ובעיקר של המילים **"עד רדתה",** לפי רש"י? נסה להציע טעם לדין הזה?
2. **רשות:** האם פירושיהם של אונקלוס והרשב"ם, שונים באופן מהותי מהפירוש של רש"י?
* שבת יט ע"א

תנן רבנן: אין צרין על עיירות של נכרים פחות מג' ימים קודם השבת, ואם התחילו אין מפסיקין.

וכן היה שמאי אומר: 'עד רדתה' - אפילו בשבת..

1. לפי דברי הגמרא במסכת שבת (יט ע"א) , איזו הלכה מעשית למדו חז"ל מהמילים "עד רדתה"?
* איסור "בל תשחית"
1. עיין במקור הבא, וענה: מה המקור בתורה לאיסור ממפורסם של "בל תשחית" - לא לקלקל סתם דברים?
	* רשות: ספר החינוך מצוה תקכט - שלא להשחית אילני מאכל במצור וכן כל השחתה בכלל הלאו

שנמנענו מלכרות האילנות כשנצור על עיר כדי להצר לאנשי העיר ולהכאיב לבותם...

**כן נכנס תחת זה הלאו שלא לעשות שום הפסד, כגון לשרוף או לקרוע בגד או לשבר כלי לבטלה**, ובכל ענינים אלו ובכל כיוצא בם שיהיה בהם השחתה יאמרו זכרונם לברכה תמיד בגמרא והא קא עבר (והרי הוא עובר) משום "בל תשחית" [קידושין ל"ב ע"א]...

**שורש המצוה ידוע, שהוא כדי ללמד נפשנו לאהוב הטוב והתועלת ולהדבק בו, ומתוך כך תדבק בנו הטובה ונרחיק מכל דבר רע ומכל דבר השחתה, וזהו דרך החסידים** ואנשי מעשה אוהבים שלום ושמחים בטוב הבריות ומקרבים אותן לתורה, ולא יאבדו אפילו גרגר של חרדל בעולם, ויצר עליהם בכל אבדון והשחתה שיראו, ואם יוכלו להציל יצילו כל דבר מהשחית בכל כחם, **ולא כן הרשעים אחיהם של מזיקין שמחים בהשחתת עולם והמה משחיתים,** במדה שאדם מודד בה מודדין לו, כלומר בה הוא נדבק לעולם, וכענין שכתוב, "שָׂמֵחַ לְאֵיד לֹא יִנָּקֶה" רע (משלי יז, ה), והחפץ בטוב ושמח בו "נַפְשׁוֹ בְּטוֹב תָּלִין" לעולם (תהלים כה, יג), זה ידוע ומפורסם.

ישומן של שתי המטרות המנחות את דיני מלחמה

במצוות איסור השחתת עצים במלחמה

במבוא ליחידה למדנו שהרמב"ן מצביע על שתי מטרות-על שמנחות את דיני המלחמה בתורה, נסכם את דבריו:

א. דיני המלחמה מטרתם לסייע לעם ישראל לנצח במלחמה - בדרך הטבע.

ב. דיני המלחמה מטרתם למנוע את תופעות הלוואי האנטי-מוסריות, שהן בדרך כלל חלק בלתי נפרד בכל מלחמה.

ובדומה לכך כתב הרב הרב סמט במאמרו:

הרב אלחנן סמט, מאמר: דיני המלחמה בספר דברים: סדרם ומגמתם.

מטרתה היסודית של המלחמה היא כמובן לנצח את האויב, ומערכת חוקי מלחמה ודאי אמורה לסייע למימושה של מטרה זו. אך מאידך זקוקה המלחמה, מפני אופייה המהותי והפוטנציאל המסוכן הטמון בה והמתואר לעיל, להגבלות ולריסון בתחומים שונים, ומערכת חוקי המלחמה מיועדת ודאי גם להשגת מטרות אלה.

1. הסבר כיצד שתי המטרות הללו באות לידי ביטוי בפרטי הדינים של מצוות איסור כריתת עצים בשעת מלחמה וכן בטעמים שנתנו ע"י המפרשים למצווה זו. (הנך יכול להיעזר במאמרו של הרב סמט הנמצא באינטרנט באתר דעת).

****לסיכום לימוד מצוות איסור השחתת עצים בעת מלחמה****

מהי הסכנה עמה מתמודדת התורה בפרשתינו?

מדוע דווקא בעת מלחמה מתעוררת סכנה כזו? התייחסות לדברי הרמב"ן שלמדנו במבוא ליחידת "דיני מלחמה".

יחידה: דיני מלחמה

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **מבוא לדיני מלחמה** | **מלחמת מצווה** **ומלחמת עמלק** | **איסור יראה במלחמה** | **הכנות היציאה למלחמת רשות** | **הקריאה לשלום במלחמה** | **איסור השחתת עצים במלחמה** | **אשת יפת תואר** | **שמירת המחנה** | **נקי יהיה לביתו** |

אשת יפת תואר: פרק כא, י-יד

דברים כא, י-יד

(י) כִּי תֵצֵא לַמִּלְחָמָה עַל אֹיְבֶיךָ וּנְתָנוֹ ה' אֱלֹהֶיךָ בְּיָדֶךָ וְשָׁבִיתָ שִׁבְיוֹ:

(יא) וְרָאִיתָ בַּשִּׁבְיָה אֵשֶׁת יְפַת תֹּאַר וְחָשַׁקְתָּ בָהּ וְלָקַחְתָּ לְךָ לְאִשָּׁה:

(יב) וַהֲבֵאתָהּ אֶל תּוֹךְ בֵּיתֶךָ וְגִלְּחָה אֶת רֹאשָׁהּ וְעָשְׂתָה אֶת צִפָּרְנֶיהָ:

(יג) וְהֵסִירָה אֶת שִׂמְלַת שִׁבְיָהּ מֵעָלֶיהָ וְיָשְׁבָה בְּבֵיתֶךָ וּבָכְתָה אֶת אָבִיהָ וְאֶת אִמָּהּ יֶרַח יָמִים

 וְאַחַר כֵּן תָּבוֹא אֵלֶיהָ וּבְעַלְתָּהּ וְהָיְתָה לְךָ לְאִשָּׁה:

(יד) וְהָיָה אִם לֹא חָפַצְתָּ בָּהּ וְשִׁלַּחְתָּהּ לְנַפְשָׁהּ וּמָכֹר לֹא תִמְכְּרֶנָּה בַּכָּסֶף לֹא תִתְעַמֵּר בָּהּ תַּחַת אֲשֶׁר עִנִּיתָהּ:

1. עיין בפרק כא, פסוקים י-יד, וענה:

א. הפרשה בנויה כמשפט תנאי (מבנה של מקרה ודין) - היכן מסתיים התנאי (המקרה) ומתחיל הדין?

ב. "ולקחת לך אישה" (פסוק יא) מהי המשמעות ההלכתית של דברים אלו? האם יש חובה על האדם לקחת אישה בשבי ולהתחתן איתה?

1. כתוב בלשונך מצוות "עשה" ומצוות "לא תעשה" הכתובות בפסוקים אלה?
2. מה הן שש הפעולות שהאישה השבויה צריכה לעשות לפני שמותר ליהודי להתחתן איתה?

|  |
| --- |
|  |
|  |
|  |
|  |
|  |
| ו. חייבת להתגייר לפני החתונה (רמב"ם) |

* + רש"י דברים כא, יא

ולקחת לך לאשה - לא דברה תורה אלא כנגד יצר הרע. שאם אין הקדוש ברוך הוא מתירה ישאנה באיסור.

אבל אם נשאה, סופו להיות שונאה, שנאמר אחריו (פסוק טו) "כִּי תִהְיֶיןָ לְאִישׁ שְׁתֵּי נָשִׁים הָאַחַת אֲהוּבָה וְהָאַחַת שְׂנוּאָה", וסופו להוליד ממנה בן סורר ומורה, לכך נסמכו פרשיות הללו.

1. עיין ברש"י על פסוק יא, וענה:

א. מדוע התורה מתירה לאדם לקחת לעצמו אישה שבויה?

ב. **שאלת מחשבה:** מה יחסה של התורה לדין אשת יפת תואר? כיצד מנחה אותנו התורה להתמודד עם התעוררות יצר בעת מלחמה?

דעות שונות: מה מטרת הפעולות שאשת יפת התואר צריכה לעשות לפני חתונתה?

תלמידי שלוש יחידות צריכים לדעת הסבר אחד בלבד מתוך ארבעת ההסברים המובאים לפניך.

* + רש"י דברים כא

(יב) ועשתה את צפרניה - תגדלם כדי שתתנוול.

(יג) והסירה את שמלת שביה - לפי שהם נאים, שהגוים בנותיהם מתקשטות במלחמה בשביל להזנות אחרים עמהם.

וישבה בביתך - בבית שמשתמש בו, נכנס ונתקל בה, יוצא ונתקל בה, רואה בבכייתה, רואה בנוולה, כדי שתתגנה עליו.

ובכתה את אביה - כל כך למה, כדי שתהא בת ישראל שמחה וזו עצבה, בת ישראל מתקשטת וזו מתנוולת.

**\* הציטוט של הרמב"ן במקור הבא הוא ציטוט מדויק של דבריו, אך חלק מן הקטעים מופעים בסדר קצת שונה כך שיהיה יותר נוח לקריאה והבנה.**

רמב"ן דברים כא, יב

ועל דעת רבותינו (ורש"י) **שאומרים שהכל לכער את יפיה**: צוה שתסיר הבגדים הנאים מעליה, שהגוים ארורים הם בנותיהם מתקשטות במלחמה כדי לזנות אחריהן, ותגלח את ראשה שהוא נוול גדול, ותקוץ הצפרנים כי מנהג הנשים לגדל אותם ולצבעם במיני הפוך והצבעונים... \*וטעם האבלות והבכי על דעת רבותינו **כדי שתתנוול אולי יעבור חשקו ממנה** (ספרי תצא יא).

ורבי אברהם (אב"ע) אמר, **כי נתנה לה התורה זמן כמשפט הבוכים על מת לכבוד אביה ואמה שמתו במלחמה**.

והרב (הרמב"ם) אמר במורה הנבוכים (ג מא), **לחמלה עליה שתמצא מנוח לנפשה**, כי יש לעצֶבים מנוח והשקט בבכייתם ואבלם, ובזמן ההוא לא יכריחנה להניח דתה ולא יבעלנה.

(לפי הרמב"ן) \*והטעם בפרשה הזו **מפני שהיא מתגיירת בעל כרחה**, ואין שואלין אותה אם תחפוץ לעזוב דתה ולהתיהד כאשר נעשה בגרים, אבל יאמר לה הבעל שתשמור תורת ישראל בעל כרחה ותעזוב יראתה. **וזה טעם ובכתה את אביה ואת אמה, כי תעזוב את עמה ואת אלהיה**, והוא מדרשו של רבי עקיבא, אין אביה אלא עבודת כוכבים, כענין שנאמר (ירמיה ב כז) "אומרים לעץ אבי אתה ולאבן את ילדתני"**. והכלל, כי היא מתאבלת על עזבה את דתה ותהיה לעם אחר**. ויתכן שב"ד מטבילין אותה בעל כרחה כמו שעושים בעבדים, ומפני שאינה מתיהדת כמשפט, הרחיק אותה הכתוב כל הזמן הזה.

ועל דעתי אין הפנאי לחמול עליה (בניגוד לשיטת הרמב"ם), **רק (אלא בכדי) שיעקר שם ע"ז מפיה ומלבה**, ולכבות עוד גחלת הנדוד והפרוד מאביה ומאמה ומעמה. **שאין הגון לשכב עם אשה אנוסה ומתאבלת**... וכל שכן זאת הצועקת בלבה לאלהיה להצילה ולהשיבה אל עמה ואל אלהיה.

והנה כאשר יודיעוה **שנכריחנה לעזוב את עמה ומולדתה ותתיהד**, נאמר לה תתנחמי על אביך ועל אמך ועל ארץ מולדתך כי לא תוסיפי לראותם עוד עד עולם, אבל תהי אשה לאדוניך **כדת משה ויהודית**. והנה אז ניתן לה זמן שתבכה ותתאבל כמשפט המתאבלים, להשקיט ממנה צערה ותשוקתה "כי בכל עצב יהיה מוֹתָר" (יתרון והרווחה) וניחום אחרי כן. והנה בזמן הזה לקחה עצה בנפשה על הגירות, ונעקר קצת מלבה ע"ז שלה ועמה ומולדתה כי נחמה עליהם, ודבקה באיש הזה שידעה כי תהיה אליו והורגלה עמו. ולכך אמר הכתוב והבאתה אל תוך ביתך... **אולי תחפוץ ותתרצה בו.**

**ועל הכלל כי זה כולו בעבור ההכרח (הכפיה בגיור), אבל אם רצתה להתגייר בחפץ נפשה בבית דין כמשפט הרי היא מותרת מיד גם לו גם לאביו ולאחיו.**

1. עיין ברמב"ן על דברים כא, יב - המביא דעות שונות: חז"ל, אב"ע, רמב"ם **וכן את דעתו שלו**, וענה:

א. סכם בטבלה שלפניך מה הטעם לחמש הפעולות שנדרשת האישה שנלקחת בשבי לעשות לפני שהיא מתחתנת?

ב. מיין את הדעות הללו לשתי קבוצות לפי החלוקה המופיעה בטבלה שלפניך:

|  |
| --- |
| **הטעם לחמשת הפעולות שאשת יפת התואר צריכה לעשות נועדו** |
| **למען מצבו הרוחני של האדם מישראל (השובֶה)** | **למען מצבה הנפשי של אשת יפת התואר (השבויה)** |
|  |  |

ישומן של שתי המטרות המנחות את דיני מלחמה

במצוות אשת יפת תואר

במבוא ליחידה למדנו שהרמב"ן מצביע על שתי מטרות-על שמנחות את דיני המלחמה בתורה, נסכם את דבריו:

א. דיני המלחמה מטרתם לסייע לעם ישראל לנצח במלחמה - בדרך הטבע.

ב. דיני המלחמה מטרתם למנוע את תופעות הלוואי האנטי-מוסריות, שהן בדרך כלל חלק בלתי נפרד בכל מלחמה.

ובדומה לכך כתב הרב הרב סמט במאמרו:

הרב אלחנן סמט, מאמר: דיני המלחמה בספר דברים: סדרם ומגמתם.

מטרתה היסודית של המלחמה היא כמובן לנצח את האויב, ומערכת חוקי מלחמה ודאי אמורה לסייע למימושה של מטרה זו. אך מאידך זקוקה המלחמה, מפני אופייה המהותי והפוטנציאל המסוכן הטמון בה והמתואר לעיל, להגבלות ולריסון בתחומים שונים, ומערכת חוקי המלחמה מיועדת ודאי גם להשגת מטרות אלה.

1. הסבר איזו מטרה מבין שתי המטרות שלמדנו, באה יותר לידי ביטוי בדינים ובטעמים השונים של מצוות אשת יפת תואר. פרט בתשובתך **דינים שונים וטעמים לדינים** שנאמרו ע"י המפרשים, והסבר כיצד הם מיישמים את המטרה. (הנך יכול להיעזר במאמרו של הרב סמט הנמצא באינטרנט באתר דעת).

יחידה: דיני מלחמה

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **מבוא לדיני מלחמה** | **מלחמת מצווה** **ומלחמת עמלק** | **איסור יראה במלחמה** | **הכנות היציאה למלחמת רשות** | **הקריאה לשלום במלחמה** | **איסור השחתת עצים במלחמה** | **אשת יפת תואר** | **שמירת המחנה** | **נקי יהיה לביתו** |

שמירת המחנה: פרק כג, י-טו

דברים כג, י-טו

(י) כִּי תֵצֵא מַחֲנֶה עַל אֹיְבֶיךָ וְנִשְׁמַרְתָּ מִכֹּל דָּבָר רָע:

(יא) כִּי יִהְיֶה בְךָ אִישׁ אֲשֶׁר לֹא יִהְיֶה טָהוֹר מִקְּרֵה לָיְלָה וְיָצָא אֶל מִחוּץ לַמַּחֲנֶה לֹא יָבֹא אֶל תּוֹךְ הַמַּחֲנֶה:

(יב) וְהָיָה לִפְנוֹת עֶרֶב יִרְחַץ בַּמָּיִם וּכְבֹא הַשֶּׁמֶשׁ יָבֹא אֶל תּוֹךְ הַמַּחֲנֶה:

(יג) וְיָד תִּהְיֶה לְךָ מִחוּץ לַמַּחֲנֶה וְיָצָאתָ שָׁמָּה חוּץ:

(יד) וְיָתֵד תִּהְיֶה לְךָ עַל אֲזֵנֶךָ וְהָיָה בְּשִׁבְתְּךָ חוּץ וְחָפַרְתָּה בָהּ וְשַׁבְתָּ וְכִסִּיתָ אֶת צֵאָתֶךָ:

(טו) כִּי ה' אֱלֹהֶיךָ מִתְהַלֵּךְ בְּקֶרֶב מַחֲנֶךָ לְהַצִּילְךָ וְלָתֵת אֹיְבֶיךָ לְפָנֶיךָ וְהָיָה מַחֲנֶיךָ קָדוֹשׁ

 וְלֹא יִרְאֶה בְךָ עֶרְוַת דָּבָר, וְשָׁב מֵאַחֲרֶיךָ (ה' התרחק ממך):

שמירה על טהרה במחנה

דברים כג

(יא) כִּי יִהְיֶה בְךָ אִישׁ אֲשֶׁר לֹא יִהְיֶה טָהוֹר מִקְּרֵה לָיְלָה וְיָצָא אֶל מִחוּץ לַמַּחֲנֶה לֹא יָבֹא אֶל תּוֹךְ הַמַּחֲנֶה:

(יב) וְהָיָה לִפְנוֹת עֶרֶב יִרְחַץ בַּמָּיִם וּכְבֹא הַשֶּׁמֶשׁ יָבֹא אֶל תּוֹךְ הַמַּחֲנֶה:

רש"י דברים כג, יא

ויצא אל מחוץ למחנה - זו מצות עשה.

לא יבא אל תוך המחנה - זו מצות לא תעשה.

 ואסור ליכנס למחנה לויה, וכל שכן למחנה שכינה.

1. עיין בפרק כג פסוקים יא-יב וברש"י, וענה:

א. מהי מצווה ה"עשה" ומהי מצוות ה"לא תעשה" הכתובות בפסוק יא?

ב. כתוב **בלשונך** את הדין הנאמר בפסוק יב.

ג. המילה "מחנה" בפסוק יא פירושה מחנה צבאי, מה המשמעות הנוספת שנותן כאן רש"י למילה "מחנה"?

הסבר את ההרחבה שרש"י עושה למצווה הנזכרת בפסוקים י-יב.

שמירה על הגיינה במחנה

דברים כג

(יג) וְיָד תִּהְיֶה לְךָ מִחוּץ לַמַּחֲנֶה וְיָצָאתָ שָׁמָּה חוּץ:

(יד) וְיָתֵד תִּהְיֶה לְךָ עַל אֲזֵנֶךָ וְהָיָה בְּשִׁבְתְּךָ חוּץ וְחָפַרְתָּה בָהּ וְשַׁבְתָּ וְכִסִּיתָ אֶת צֵאָתֶךָ:

רש"י דברים כג

(יג) ויד תהיה לך - כתרגומו (אונקלוס: "ואתר מתקן" - מקום מוכן) כמו "איש על ידו" (במדבר ב, יז, גם שם פירש רש"י "ידו" - מקום,

 והפירוש שם הוא שבמסע המחנות כל שבט צריך לשמור על מקומו כפי שנקבע בסידור המחנות).

 (יד) על אזנך - לבד משאר כלי תשמישך.

 אזנך - כמו כלי זיינך.

1. עיין בפסוקים יג-יד וברש"י וכתוב, מה הן שתי מצוות העשה הנאמרות בפסוקים אלה.

פרט על מי מוטל החובה לביצועה של כל אחת ממצות אלו?

1. התורה מביאה שני דברים שצריך להימנע מהם במחנה צבאי: להרחיק אדם שטמא בטומאת קרי, ולשמור על הגיינה, **מדוע לדעתך** התורה מביאה דווקא את שני עניינים אלו בהקשר הצבאי?

"כִּי תֵצֵא מַחֲנֶה עַל אֹיְבֶיךָ וְנִשְׁמַרְתָּ מִכֹּל דָּבָר רָע" (פסוק י)

* + רמב"ן דברים כג, י

 ונשמרת מכל דבר רע - ...ועל דרך הפשט היא אזהרה **מכל הנאסר**.

ובספרי (תצא קיט) "ונשמרת מכל דבר רע"

שומע אני בטומאות ובטהרות ובמעשרות (וכד', כלומר ליזהר מכל העברות והמצוות) הכתוב מדבר,

תלמוד לומר: "ערוה" (כנאמר בפסוק טו: "ערות דבר")

אין לי אלא - ערוה (גילוי עריות).

מנין לרבות עבודת גלולים וגלוי עריות ושפיכות דמים וקללת השם?

תלמוד לומר: "ונשמרת מכל דבר רע" (פסוק י)

או יכול בטומאות ובטהרות ובמעשרות הכתוב מדבר?!

תלמוד לומר: "ערוה" - מה ערוה מיוחדת מעשה שגלו עליו כנענים ומסלק את השכינה,

אף כל מעשה שגלו עליו כנענים ומסלק את השכינה (כלומר גם ע"ז ושפיכות דמים וקללת השם),

כשהוא אומר: "דבר" **אף על לשון הרע.**

1. ברור שהדברים הרעים שצריך להימנע מהם במחנה צבאי, אינם מסתכמים רק בהרחקת הטמא ושמירה על הגיינה. עיין בפסוקים י-טו ובדברי הרמב"ן וענה:

א. לפי הרמב"ן מה נכלל עוד בחיוב להישמר "מכל דבר רע" לפי הפשט, ומה נכלל בציווי זה לפי המדרש בספרי?

ב. ערוך רשימה, מה הם **שבעת** האיסורים שצריך להימנע מלעשות במחנה צבאי? (ע"פ הפשט וע"פ המדרש).

רמב"ן דברים כג, י

ונשמרת מכל דבר רע - ...והנכון בעיני בענין המצוה הזאת, כי הכתוב יזהיר **בעת אשר החטא מצוי בו.** **והידוע במנהגי המחנות היוצאות למלחמה, כי יאכלו כל תועבה, יגזלו ויחמסו ולא יתבוששו אפילו בניאוף וכל נבלה**, **הישר בבני אדם בטבעו יתלבש אכזריות וחמה כצאת מחנה על אויב.** ועל כן הזהיר בו הכתוב, ונשמרת מכל דבר רע.

1. עיין בפסוק י' ובדברי הרמב"ן, וענה:

א. מה הקושי בציווי התורה "וְנִשְׁמַרְתָּ מִכֹּל דָּבָר רָע" אליו מתייחסים הרמב"ן בפירושו?

ב. כיצד הרמב"ן מיישב את הקושי?

רמב"ן דברים כג, י

(לאחר שהרמב"ן הביא את המדרש "שנשמרת מכל דבר רע" הכוונה ליזהר מע"ז, מגלוי עריות, שפיכות דמים, מקללת השם ומלשון הרע הוא אומר:)

וגם זה מן הטעם שפירשנו, כי מלבד האזהרות שבאו **באלה העבירות החמורות יוסיף "לאו" במחנה שנשמר בו מכל אלו העבירות, שלא תסתלק השכינה מישראל אשר שם,** כאשר אמר "כי ה' אלהיך מתהלך בקרב מחנך" - והנה העושה העבירות **הגדולות** במחנה, כאותם שכתוב בהם (ירמיה ז, ל) "שמו שקוציהם בבית אשר נקרא שמי עליו לטמאו".

**ועוד, שלא (נגיע למצב ש) יגברו עלינו האויבים - אם נעשה כמעשים הגורמים להם שיגלו מפנינו**, וזהו "ולתת אויביך לפניך",

**והוסיפו בו לשון הרע**, כדי שלא ירבו ביניהם מחלוקת, ויכו ביניהם מכה רבה מאד יותר מן האויבים.

ועל דרך הפשט, הזהיר בבעל המקרה לצאת מכל המחנה מפני הטעם הנזכר שהשם מתהלך עמנו להושיענו והמחנה קדוש, ושיהיה לבנו מתכוין להקב"ה ונוחיל לישועתו ולא נסמוך בזרוע בשר. וכן הטעם בכסוי הצואה, **כי המחנה כולו כמקדש ה'.**

וממנו נלמוד **למקום התפלה**, שנרחיק מן הצואה ארבע אמות ולכל מראה העיניים.

1. מתברר שכדי לנצח במלחמה לא מספיק שיהיה לצבא כוחות צבאיים-ארציים: מודיעין, פיקוד, טקטיקה וכלי נשק וכד', וגם לא מספיק שהעם והלוחמים יחזיקו בתפיסה רוחנית: אמונה בה' שהוא זה שנלחם לנו, ושצריך להתפלל וכד'. **הפרשה שלנו חידשה שצריך משהו נוסף בתחום הרוחני.**

א. לפי הרמב"ן, מהו הדבר הרוחני הנוסף שבלעדיו הניצחון לא מובטח? בסס את תשובתך על הכתוב.

ב. מה הם שני הטעמים שמביא הרמב"ן מדוע כדי לנצח, מחנה צבאי חייב להקפיד על הדבר הרוחני הנוסף?

ג. מה הדמיון שמוצא הרמב"ן למחנה צבאי ולמקדש? ומה המשמעות הנובעת מדמיון זה?

1. הרמב"ן על פסוק י' רואה בציווי "ונשמרת מכל דבר רע", כציווי שנועד לסייע לעם ישראל להתמודד עם סכנות שונות שעלולות לצוץ בעת מלחמה ולדרדר את התנהגות העם. בטבלה שלפניך מוצגות **שלוש סכנות** מרכזיות, השלם בלשונך את המשפטים בטבלה, ופרט כיצד בא לדי ביטוי **באופן מעשי** סכנות אילו לפי הרמב"ן?

|  |  |  |
| --- | --- | --- |
| **א.** | **סכנה מוסרית** | הציווי "ונשמרת מכל דבר רע" נאמר דווקא בזמן מלחמה כי (ענה לפי הרמב"ן המובא לפני שאלה 5)  |
| **ב.** | **סכמה רוחנית** | הציווי "ונשמרת מכל דבר רע" נאמר דווקא בזמן מלחמה מכיוון (ענה לפי הרמב"ן המובא לפני שאלה 6) |
| **ג.** | **סכנה חברתית** | הציווי "ונשמרת מכל דבר רע" כולל גם את הזהרה מלדבר לשון הרע במחנה, זה נאמר דווקא בזמן מלחמה כי (ענה לפי הרמב"ן המובא לפני שאלה 6) |

ישומן של שתי המטרות המנחות את דיני מלחמה

במצוות "שמירת המחנה"

במבוא ליחידה למדנו שהרמב"ן מצביע על שתי מטרות-על שמנחות את דיני המלחמה בתורה, נסכם את דבריו:

א. דיני המלחמה מטרתם לסייע לעם ישראל לנצח במלחמה - בדרך הטבע.

ב. דיני המלחמה מטרתם למנוע את תופעות הלוואי האנטי-מוסריות, שהן בדרך כלל חלק בלתי נפרד בכל מלחמה.

המטרה השנייה של הרמב"ן נאמרה על ידו בפרשתנו, ולמדנו אותו במבוא ליחידה ושוב כאן "ונשמרת מכל דבר רע"...

ובדומה לכך כתב הרב הרב סמט במאמרו:

הרב אלחנן סמט, מאמר: דיני המלחמה בספר דברים: סדרם ומגמתם.

מטרתה היסודית של המלחמה היא כמובן לנצח את האויב, ומערכת חוקי מלחמה ודאי אמורה לסייע למימושה של מטרה זו. אך מאידך זקוקה המלחמה, מפני אופייה המהותי והפוטנציאל המסוכן הטמון בה והמתואר לעיל, להגבלות ולריסון בתחומים שונים, ומערכת חוקי המלחמה מיועדת ודאי גם להשגת מטרות אלה.

1. הסבר איזו מטרה מבין שתי המטרות שלמדנו, באה יותר לידי ביטוי בדינים ובטעמים השונים של מצוות "שמירת המחנה". פרט בתשובתך **דינים שונים וטעמים** לדינים שנאמרו ע"י המפרשים, והסבר כיצד הם מיישמים את המטרה. (הנך יכול להיעזר במאמרו של הרב סמט הנמצא באינטרנט באתר דעת).

יחידה: דיני מלחמה

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **מבוא לדיני מלחמה** | **מלחמת מצווה** **ומלחמת עמלק** | **איסור יראה במלחמה** | **הכנות היציאה למלחמת רשות** | **הקריאה לשלום במלחמה** | **איסור השחתת עצים במלחמה** | **אשת יפת תואר** | **שמירת המחנה** | **נקי יהיה לביתו** |

נקי יהיה לביתו: פרק כד, ה'

מבוא

המצווה בדברים פרק כד, פסוק ה דומה למצווה שכבר למדנו בדברים פרק כ, פסוק ז אודות החוזרים מעורכי מלחמה. גם שם וגם כאן מדובר **במלחמת רשות** שהרי למדנו שם ברש"י (והדבר נכון גם אצלינו): "שבמלחמת מצוה לא היו שם שבים מעורכי המלחמה אלא אפילו חתן מחדרו וכלה מחופתה (סוטה י א)". ולכן נצטרך לברר מה בכל זאת ההבדל בין שתי המצוות.

|  |  |
| --- | --- |
| **דברים כד, ה** כִּי יִקַּח אִישׁ אִשָּׁה חֲדָשָׁה לֹא יֵצֵא בַּצָּבָא וְלֹא יַעֲבֹר עָלָיו לְכָל דָּבָר נָקִי יִהְיֶה לְבֵיתוֹ שָׁנָה אֶחָת וְשִׂמַּח אֶת אִשְׁתּוֹ אֲשֶׁר לָקָח: | דברים פרק כ, זוּמִי הָאִישׁ אֲשֶׁר אֵרַשׂ אִשָּׁה וְלֹא לְקָחָהּ יֵלֵךְ וְיָשֹׁב לְבֵיתוֹ פֶּן יָמוּת בַּמִּלְחָמָה וְאִישׁ אַחֵר יִקָּחֶנָּה: |

1. עיין בשתי המצוות, וענה:

א. מה משותף לאיש הנזכר אצלנו ולאיש הנזכר בדברים פרק כ פסוק ז?

ב. **לפי הפשט**, מה ההבדלים - במקרה, בדין ובטעם - בין שני האנשים הללו? **צטט את לשון הפסוק**.

|  |  |  |
| --- | --- | --- |
| המקרה |  |  |
| הדין |  |  |
| הטעם |  |  |

הפטוֹר משירות צבאי

רס"ג (רב סעדיה גאון), דברים כד, ה

 נקי - פנוי.

רש"י דברים כד, ה

אשה חדשה - שהיא חדשה לו ואפילו אלמנה, פרט למחזיר גרושתו.

ולא יעבור עליו - דבר הצבא.

לכל דבר - שהוא צורך הצבא, לא לספק מים ומזון ולא לתקן דרכים. אבל החוזרים מעורכי המלחמה על פי כהן, כגון בנה בית ולא חנכו או ארס אשה ולא לקחה, מספיקין מים ומזון ומתקנין את הדרכים.

1. עיין בשתי המצוות - אצלנו ובדברים כ פסוק ז, וכן עיין ברש"י וברס"ג אצלנו על פסוק ה', וענה:

א. **כתוב בלשונך** את ההבדלים - במקרה, בדין ובטעם - בין שני המצוות?

ב. לפי רש"י, התורה מוסיפה לאיש הנזכר אצלנו - דברים כד, פטור שלא קיים לגבי האיש שמוזכר - בדברים כ', **מה הביסוס בכתוב** שרש"י מוצא לתוספת פטוֹר זה? על פי רס"ג, איזה **עוד ביסוס** ניתן למצוא בפסוק?

מי פטור?

רש"י דברים כד, ה

יהיה לביתו - אף בשביל ביתו, אם בנה בית וחנכו ואם נטע כרם וחללו, אינו זז מביתו בשביל צורכי המלחמה.

לביתו - זה ביתו.

יהיה - לרבות את כרמו.

המקור לדברי רש"י אלו הוא במשנה במסכת סוטה:

* + משנה מסכת סוטה פרק ח, משנה ד

ואלו שאין זזין ממקומן בנה בית וחנכו נטע כרם וחללו הנושא את ארוסתו...

שנאמר (דברים כ"ד) "נקי יהיה לביתו שנה אחת".

"לביתו" - זה ביתו,

"יהיה" - זה כרמו,

"ושמח את אשתו" - זו אשתו אשר לקח...

(כל אלו) אינן מספיקין מים ומזון ואינן מתקנין את הדרכים.

1. על פי פשט הפסוק אצלינו, רק סוג של איש אחד פטור בשנה הראשונה מכל שרות צבאי, אך לפי המדרש המובא ברש"י עולה שישנן עוד שני סוגי אנשים שמקבלים פטור מלא מכל שרות צבאי בשנתם הראשונה, מי הם?

"וְשִׂמַּח אֶת אִשְׁתּוֹ אֲשֶׁר לָקָח"

רש"י דברים כד, ה

ושמח - ישמח **את** אשתו.

ותרגומו (ראה באונקלוס): "ויחדי **ית** אתתיה" (וְישַׂמֵּח **את** אשתו)

והמתרגם - ויחדי **עם** אתתיה (וְיִשְׂמַח **עם** אשתו) טועה הוא, שאין זה תרגום של "וְשִׂמַּח" אלא של "וְשָׂמַח".

1. עיין בפסוק ה וברש"י, וענה:

א. מה הן שתי האפשרויות שמעלה רש"י לקריאת המצווה: "וְשִׂמַּח אֶת אִשְׁתּוֹ אֲשֶׁר לָקָח"?

ב. מה ההבדל המהותי בין שתי האפשרויות?

ג. מהי הקריאה הנכונה של המצווה "ושמח את אשתו אשר לקח"?

* מיקמוה של מצוות "נקי יהיה לביתו"

מיקומה של מצווה "נקי יהיה לביתו" מעוררת שאלה, מדוע היא מופיעה רק בפרק כד ולא יחד עם כל מצוות הקשורות למלחמה בפרק כ? תשובה לשאלה זו ניתן למצוא במאמרו של הרב אלחנן סמט:

* + מאמר הרב אלחנן סמט: דיני מלחמה בספר דברים ומגמתם הערת שוליים 7ב

"כי יקח איש אשה חדשה, לא יצא בצבא... ושמח את אשתו אשר לקח" (כ"ד, ה). למרות קרבתו העניינית של דין זה לפרשת השבים מן המלחמה (כ', ה-ז), יש לשים לב להבדל גדול: השבים מעורכי המלחמה הם כאלה שיצאו אליה אך נשתחררו מן המלחמה עצמה מהטעם השלילי "פן ימות בה". ומכאן למדו חז"ל שאין הם שבים לבתיהם אלא מספקים מים ומזון לאחיהם הלוחמים (דהיינו משמשים במערך הלוגיסטי). אולם זה שלקח אישה חדשה אינו יוצא כלל מביתו, והטעם לכך הוא חיובי: "ושמח את אשתו אשר לקח". נמצא שדין זה אינו מדיני המלחמה אלא הוא דינו של מי שאינו שייך אליה כלל. ואכן חסרה בו הפנִייה לנוכח המאפיינת את כל פרשיות המלחמה הקודמות.

**שייכותו העיקרית של דין זה אינה לדיני המלחמה אלא לדיני אישות ועל כן הוא מובא לאחר הפרשה העוסקת בדיני הגירושין (ושחז"ל למדו ממנה אף את דיני הקידושין והנישואין), הפותחת אף היא (כ"ד, א): "כי יקח איש אשה..."**

ישומן של שתי המטרות המנחות את דיני מלחמה

במצוות נקי יהיה לביתו

במבוא ליחידה למדנו שהרמב"ן מצביע על שתי מטרות-על שמנחות את דיני המלחמה בתורה, נסכם את דבריו:

א. דיני המלחמה מטרתם לסייע לעם ישראל לנצח במלחמה - בדרך הטבע.

ב. דיני המלחמה מטרתם למנוע את תופעות הלוואי האנטי-מוסריות, שהן בדרך כלל חלק בלתי נפרד בכל מלחמה.

ובדומה לכך כתב הרב הרב סמט במאמרו:

הרב אלחנן סמט, מאמר: דיני המלחמה בספר דברים: סדרם ומגמתם.

מטרתה היסודית של המלחמה היא כמובן לנצח את האויב, ומערכת חוקי מלחמה ודאי אמורה לסייע למימושה של מטרה זו. אך מאידך זקוקה המלחמה, מפני אופייה המהותי והפוטנציאל המסוכן הטמון בה והמתואר לעיל, להגבלות ולריסון בתחומים שונים, ומערכת חוקי המלחמה מיועדת ודאי גם להשגת מטרות אלה.

1. הסבר כיצד שתי המטרות הללו באות לידי ביטוי בפרטי הדינים ובטעמים של מצוות "נקי יהיה לביתו".
1. הביטוי "לא ירא אלוקים" נזכר בספר בראשית (כ, יא) בשעה ששרה נלקחה ע"י אבימלך, ואברהם מסביר לאבימלך מדוע הוא אמר ששרה היא אחותו ולא אשתו : "כִּי אָמַרְתִּי רַק **אֵין יִרְאַת אֱלֹהִים** בַּמָּקוֹם הַזֶּה וַהֲרָגוּנִי עַל דְּבַר אִשְׁתִּי" כלומר במקום ש"שאין יראת אלוקים" נפרצים כל מחסומי המוסר, ומאפשרים לחטוף אישה ולהרוג את בעלה. [↑](#footnote-ref-1)
2. שמואל א פרק יז: (מה) וַיֹּאמֶר דָּוִד אֶל הַפְּלִשְׁתִּי אַתָּה בָּא אֵלַי בְּחֶרֶב וּבַחֲנִית וּבְכִידוֹן **וְאָנֹכִי בָא אֵלֶיךָ בְּשֵׁם ה' צְבָאוֹת אֱלֹהֵי מַעַרְכוֹת יִשְׂרָאֵל אֲשֶׁר חֵרַפְתָ**ּ: (מו) הַיּוֹם הַזֶּה יְסַגֶּרְךָ ה' בְּיָדִי וְהִכִּיתִךָ וַהֲסִרֹתִי אֶת רֹאשְׁךָ מֵעָלֶיךָ וְנָתַתִּי פֶּגֶר מַחֲנֵה פְלִשְׁתִּים הַיּוֹם הַזֶּה לְעוֹף הַשָּׁמַיִם וּלְחַיַּת הָאָרֶץ וְיֵדְעוּ כָּל הָאָרֶץ כִּי יֵשׁ אֱלֹהִים לְיִשְׂרָאֵל. [↑](#footnote-ref-2)
3. "לִנְדֹּחַ עָלָיו גַּרְזֶן" - להוריד עליו גרזן, לכרות את העץ - להשחית את העץ. [↑](#footnote-ref-3)